EXPUNERE DE MOTIVE

1. CONTEXTUL PROPUNERII

• Motivele și obiectivele propunerii

Propunerea Comisiei privind cadrul financiar multianual (CFM) pentru 2021-2027 (propunerea privind CFM)[[1]](#footnote-1) stabilește cadrul bugetar și principalele orientări ale politicii agricole comune (PAC). Pe această bază, Comisia prezintă un set de regulamente care stabilesc cadrul legislativ al PAC pentru perioada 2021-2027, precum și o evaluare a impactului unor scenarii alternative privind evoluția politicii. Aceste propuneri prevăd o dată de aplicare fixată la 1 ianuarie 2021 și sunt prezentate pentru o Uniune cu 27 de state membre, în conformitate cu notificarea de către Regatul Unit a intenției sale de a se retrage din Uniunea Europeană și din Euratom în temeiul articolului 50 din Tratatul privind Uniunea Europeană, primită de Consiliul European la 29 martie 2017.

Cea mai recentă reformă a PAC a fost decisă în 2013 și a fost pusă în aplicare în 2015. De atunci, contextul în care a fost concepută reforma respectivă s-a schimbat semnificativ. Mai exact:

Prețurile produselor agricole au scăzut semnificativ – sub presiunea factorilor macroeconomici, a tensiunilor geopolitice și a altor forțe.

În cadrul negocierilor comerciale, accentul s-a mutat în mod mai vizibil dinspre acordurile multilaterale înspre cele bilaterale, iar UE a devenit mai deschisă spre piețele mondiale.

UE și-a asumat angajamente internaționale noi, de exemplu în ceea ce privește atenuarea schimbărilor climatice (în cadrul COP 21) și aspecte generale ale dezvoltării internaționale (prin obiectivele de dezvoltare durabilă ale ONU – ODD), precum și eforturile necesare pentru a răspunde mai bine altor evoluții geopolitice, inclusiv migrației.

Aceste schimbări au stârnit o dezbatere publică, întrebarea fiind dacă reforma din 2013 ajută suficient PAC pentru a face față în mod adecvat amplelor provocări actuale legate de sănătatea economică a sectorului agricol, de îngrijirea mediului, de acțiunile de combatere a schimbărilor climatice și de o structură economică și socială puternică pentru zonele rurale ale UE – în special în ceea ce privește oportunitățile de acțiune emergente în sectorul comerțului, în cel al bioeconomiei, în cel al energiei din surse regenerabile, în cel al economiei circulare și în cel al economiei digitale.

PAC trebuie modernizată pentru a face față acestor provocări, trebuie simplificată pentru a reuși acest lucru cu o sarcină administrativă minimă și trebuie armonizată în și mai mare măsură cu alte politici ale UE, pentru a se maximiza contribuția ei la realizarea celor zece priorități ale Comisiei și la îndeplinirea obiectivelor de dezvoltare durabilă. Într-adevăr, în comunicarea sa recentă privind CFM, Comisia a amintit că o politică agricolă comună modernizată va trebui să sprijine tranziția spre un sector agricol întru totul sustenabil și dezvoltarea unor zone rurale dinamice, care să furnizeze alimente sigure și de înaltă calitate pentru peste 500 de milioane de consumatori. Europa are nevoie de un sector agricol inteligent, rezilient, sustenabil și competitiv, care să garanteze producția de produse alimentare sigure, de înaltă calitate, la prețuri accesibile, nutritive și diversificate pentru cetățenii săi și o structură socioeconomică puternică în zonele rurale. Politica agricolă comună modernizată trebuie să își consolideze valoarea adăugată europeană, reflectând un nivel mai ridicat de ambiție în ceea ce privește mediul și clima și răspunzând așteptărilor cetățenilor în ceea ce privește starea lor de sănătate, mediul și clima.

Astfel cum se prevedea în programul său de lucru pentru 2017, Comisia a desfășurat ample consultări privind simplificarea și modernizarea PAC în scopul maximizării contribuției acesteia la realizarea celor zece priorități ale Comisiei și la îndeplinirea obiectivelor de dezvoltare durabilă. Consultările s-au concentrat asupra priorităților de politică specifice pentru viitor, fără a constitui o antepronunțare în privința alocărilor financiare pentru PAC în următorul CFM. Procesul a inclus o consultare amplă, precum și analiza dovezilor disponibile privind performanța PAC, inclusiv a opiniilor platformei REFIT.

Rezultatul a fost prezentat în comunicarea adoptată la 29 noiembrie 2017 și intitulată „Viitorul sectorului alimentar și al agriculturii”. Comunicarea permite desfășurarea unui dialog structurat privind viitorul PAC în cadrul instituțiilor UE și cu părțile interesate. Respectivul document de politică a prezentat provocările, obiectivele și opțiunile disponibile ale unei PAC adaptate exigențelor viitorului, care trebuie să fie mai simplă, mai inteligentă și mai modernă și să conducă tranziția spre o agricultură mai sustenabilă.

În special, principalele priorități stabilite de Comisie pentru PAC pentru perioada de după 2020 sunt un nivel mai ridicat de ambiție în privința protecției mediului și a combaterii schimbărilor climatice, mai buna orientare a sprijinului și recurgerea într-o mai mare măsură la legătura virtuoasă dintre cercetare, inovare și consiliere. De asemenea, documentul de politică a propus, ca mod de îmbunătățire a performanței PAC, un nou model de performanță, pentru transferarea accentului politicii de la conformitate la performanță, și restabilește echilibrul dintre nivelul UE și cel al statelor membre în ceea ce privește responsabilitățile, sporind subsidiaritatea. Noul model vizează o mai bună îndeplinire a obiectivelor UE pe baza planificării strategice, a intervențiilor de politică ample și a indicatorilor de performanță comuni, îmbunătățind astfel coerența politică a întregii PAC viitoare, inclusiv coerența PAC cu alte obiective ale UE.

• Coerența cu dispozițiile deja existente în domeniul de politică vizat

Articolul 39 din TFUE stabilește obiectivele PAC:

* creșterea productivității agriculturii prin promovarea progresului tehnic, prin asigurarea dezvoltării raționale a producției agricole, precum și prin utilizarea optimă a factorilor de producție și, în special, a forței de muncă;
* asigurarea în acest fel a unui nivel de trai echitabil pentru populația agricolă, în special prin majorarea venitului individual al lucrătorilor din agricultură;
* stabilizarea piețelor;
* garantarea siguranței aprovizionărilor;
* asigurarea unor prețuri rezonabile de livrare către consumatori.

Prezenta propunere este în perfectă consecvență cu obiectivele PAC prevăzute în tratat. Propunerea modernizează și simplifică modul în care sunt aplicate dispozițiile tratatului.

 Coerența cu alte domenii de politică ale Uniunii

Agricultura și silvicultura implică 84 % din teritoriul UE. Aceste sectoare depind de mediu și, totodată, îl influențează. Așadar, câteva dintre obiectivele specifice pe care și le propune PAC vor implica acțiuni de protecție a mediului și de combatere a schimbărilor climatice în conformitate cu politicile UE respective.

Este bine cunoscut faptul că tiparele de consum au o influență asupra sănătății publice. Prin intermediul legăturii cu alimentele și, uneori, cu modul în care sunt produse acestea, politicile agricole sunt legate de politicile din domeniul sănătății. Propunerile consolidează legăturile cu politica din domeniul sănătății, în special în ceea ce privește alimentația sănătoasă și reducerea utilizării antimicrobienelor.

UE este unul dintre marii importatori de mărfuri și un exportator de produse agricole și alimentare valoroase și are, prin urmare, un impact asupra sistemelor alimentare din afara UE. În conformitate cu articolul 208 din TFUE, propunerea ține seama de obiectivele UE în materie de cooperare pentru dezvoltare: eradicarea sărăciei și dezvoltarea durabilă în țările în curs de dezvoltare, în special prin garantarea faptului că sprijinul acordat de UE fermierilor are efecte nule sau cel mult minime asupra comerțului.

În sfârșit, la fel ca în cazul altor sectoare, agricultura și zonele rurale pot utiliza mai bine noile tehnologii și cunoștințe, mai ales tehnologiile digitale. Propunerile consolidează legăturile cu politica din domeniul cercetării, incluzând cu proeminență organizarea schimbului de cunoștințe în modelul de performanță. În mod similar, accentul asupra digitalizării permite stabilirea unei legături cu agenda digitală a UE.

2. TEMEI JURIDIC, SUBSIDIARITATE ȘI PROPORȚIONALITATE

• Temei juridic

Articolul 43 alineatul (2) din TFUE cu privire la modificările aduse Regulamentului (UE) nr. 1308/2013 și articolul 114 din TFUE și articolul 118 primul alineat din TFUE cu privire la modificările aduse Regulamentelor (UE) nr. 1151/2012, (UE) nr. 251/2014 și articolele 43 alineatul (2) și 349 cu privire la modificările aduse Regulamentului (UE) nr. 228/2013 și articolul 43 alineatul (2) cu privire la Regulamentul (UE) 229/2013.

• Subsidiaritate (în cazul competențelor neexclusive)

În conformitate cu Tratatul privind funcționarea Uniunii Europene, competența în domeniul agriculturii este împărțită între Uniune și statele membre, deși se stabilește o politică agricolă comună cu obiective comune și o punere în aplicare comună. Actualul sistem de performanță al PAC se bazează pe cerințe detaliate la nivelul UE și prevede dispoziții stricte în materie de controale, sancțiuni și audituri. Aceste norme sunt adesea foarte prescriptive, mergând până la nivelul fermei. În mediul extrem de diversificat care există în Uniune în privința agriculturii și a climei, nici abordările de tip descendent, nici cele de tip soluție universală nu sunt potrivite, însă, pentru obținerea rezultatelor dorite și a valorii adăugate europene.

În modelul de performanță pe care se bazează prezenta propunere, Uniunea stabilește parametrii de bază în termeni de politici (obiectivele PAC, tipuri generale de intervenții, cerințe de bază), în timp ce statele membre dețin o responsabilitate mai mare și sunt mai răspunzătoare pentru modul în care îndeplinesc obiectivele și ating țintele convenite.

Un grad mai ridicat de subsidiaritate va face posibilă luarea în considerare în mai mare măsură a condițiilor și nevoilor locale, în raport cu aceste obiective și ținte. Statelor membre le va reveni sarcina de a adapta intervențiile PAC pentru a-și maximiza contribuția la îndeplinirea obiectivelor UE. Statele membre vor menține structurile actuale de guvernanță – care trebuie să continue să asigure o monitorizare și un control eficace al îndeplinirii tuturor obiectivelor de politică –, dar vor avea în același timp o influență mai puternică în ceea ce privește conceperea cadrului de conformitate și control aplicabil beneficiarilor (incluzând controalele și sancțiunile).

• Proporționalitate

Provocările economice, de mediu și sociale cu care se confruntă sectorul agricol și zonele rurale din UE necesită un răspuns substanțial care să reflecte dimensiunea europeană a respectivelor provocări. Marja de discreție sporită oferită statelor membre în ceea ce privește selectarea și adaptarea instrumentelor de politică disponibile în cadrul PAC pentru îndeplinirea obiectivelor, într-un model bazat mai puternic pe rezultate, ar trebui să reducă și mai mult riscul ca PAC să depășească un nivel de acțiune proporționat.

• Alegerea instrumentului

Deoarece toate actele inițiale sunt regulamente ale Parlamentului European și ale Consiliului, modificările trebuie introduse prin regulamente ale Parlamentului European și ale Consiliului.

3. REZULTATELE EVALUĂRILOR *EX POST*, ALE CONSULTĂRILOR CU PĂRȚILE INTERESATE ȘI ALE EVALUĂRILOR IMPACTULUI

• Evaluările *ex post*/verificarea adecvării legislației existente

PAC este adânc înrădăcinată în construcția și în dezvoltarea Uniunii Europene (UE). Instituită la începutul anilor ’60 în jurul obiectivelor consfințite în tratat, PAC a trecut de atunci prin mai multe valuri de reformă menite a îmbunătăți competitivitatea sectorului agricol, a stimula dezvoltarea rurală, a face față noilor provocări și a răspunde mai bine exigențelor societale. Cea mai recentă reformă majoră a fost adoptată în 2013. În cadrul **reformei din 2013**, **obiectivele generale ale PAC** au fost raționalizate în jurul a trei blocuri:

i. producția alimentară fiabilă

ii. gestionarea durabilă a resurselor naturale și politicile climatice

iii. dezvoltarea teritorială echilibrată.

Pentru a se evalua progresele realizate în privința îndeplinirii obiectivelor sus-menționate și pentru a se identifica provocările viitoare, un amplu proces de consultare a stimulat o dezbatere structurată cu toate părțile interesate, inclusiv cu actori din alte sectoare decât cel agricol. În plus, din mulțimea de informații disponibile privind PAC, au fost adunate dovezi privind performanța PAC (rezumate pe scurt în căsuța 1 de mai jos), fiind schițat astfel contextul în care au fost evaluate realizările și deficiențele PAC nu doar de-a lungul anilor, ci și, în special, în perioada care a urmat celei mai recente reforme a PAC. Este vorba mai ales despre:

* dovezile colectate prin intermediul cadrului comun de monitorizare și evaluare (CMEF), care servește la măsurarea performanței PAC[[2]](#footnote-2);
* o serie de studii de evaluare programate a fi efectuate pe parcursul actualului cadru financiar multianual (2014-2020), menite a evalua îndeplinirea actualelor obiective PAC, primele constatări devenind disponibile în perioada 2017-2018[[3]](#footnote-3).

Rezultate referitoare la progresele realizate în direcția atingerii țintelor și la pachetele financiare corespunzătoare disponibile în rapoartele anuale de punere în aplicare pentru dezvoltarea rurală.

* Pe pagina de internet a DG AGRI au fost publicate documente de referință, date, informații și cifre suplimentare relevante pentru evaluarea impactului[[4]](#footnote-4).

• Consultările cu părțile interesate

A avut loc o consultare publică deschisă, cu peste 322 000 de contribuții, un dialog structurat cu părțile interesate, cinci ateliere dedicate experților, opinii ale platformei REFIT, contribuții ale Comitetului Economic și Social European, ale Comitetului Regiunilor și ale parlamentelor naționale. De asemenea, acest proces a luat în considerare recomandările Grupului operativ pentru piețele agricole[[5]](#footnote-5) și concluziile Conferinței de la Cork privind dezvoltarea rurală (2016)[[6]](#footnote-6).

• Obținerea și utilizarea expertizei

Pentru a se obține dovezi/cunoștințe de la experți privind aspectele legate de PAC, în perioada martie 2017-februarie 2018 au fost organizate o serie de ateliere specializate. Acestea au permis un schimb de opinii între funcționari ai Comisiei și experți și un progres în formularea concluziilor-cheie/a aspectelor-cheie de care trebuie să se țină seama în procesul de modernizare și simplificare.

Cele cinci aspecte de abordat în cadrul atelierelor au fost selectate în așa fel încât să acopere cele mai relevante domenii în care s-au depistat lacune în materie de cunoștințe și dezacorduri în privința abordărilor de politică. Atelierele au fost concepute urmând o metodologie similară bazată pe următoarele:

1. colectarea celor mai recente dovezi disponibile la nivelul experților, al reprezentanților mediului academic, al practicienilor și al instituțiilor internaționale;
2. concentrarea asupra experiențelor practice de pe teren;
3. evaluarea potențialului noilor tehnologii/abordări de a îmbunătăți modul de elaborare a politicilor în viitor în domeniul specific vizat.

Rezumatele atelierelor și ale prezentărilor sunt disponibile la adresa:

<https://ec.europa.eu/agriculture/events/cap-have-your-say/workshops_en>

Atelierul nr. 1: [Cele mai bune practici pentru a răspunde nevoilor în materie de mediu și climă](https://ec.europa.eu/agriculture/events/cap-have-your-say/workshops_en#ws1) (23-24 martie 2017)

Acest atelier de două zile a implicat o serie amplă de experți în materie de provocări de mediu și climatice. Atelierul a examinat:

* instrumentele disponibile pentru evaluarea nevoilor în materie de mediu;
* metodele de sporire a gradului de adoptare a măsurilor (cu accent pe rolul abordărilor comportamentale).

Atelierul nr. 2: Gestionarea riscurilor (18-19 mai 2017)

Acest atelier de două zile a încercat să realizeze progrese în ceea ce privește colectarea de dovezi în cadrul dezbaterii despre instrumentele de sprijinire a comunității agricole pentru a face față mai bine riscurilor legate de producție, de prețuri și de venituri. Atelierul a examinat:

* provocările plasei de siguranță pentru piața UE și evoluțiile recente din sistemul de gestionare a riscurilor aflat în vigoare în Statele Unite;
* cazul piețelor la termen din UE, sectorul asigurărilor și reasigurărilor legat de sectorul agricol al UE, cazul unui parteneriat public-privat și al unui sistem de asigurare a recoltelor;
* aspectele comportamentale ale gestionării riscurilor.

Atelierul nr. 3: Alimentația și aspectele conexe (31 mai 2017)

Atelierul referitor la alimentație și la aspectele conexe a examinat alinierea PAC la politica în domeniul sănătății și capacitatea PAC de a facilita adaptarea fermierilor la schimbările tiparelor de consum. În special, rezistența la antimicrobiene necesită o atenție sporită.

Atelierul nr. 4: Aspecte socioeconomice (9 iunie 2017)

Atelierul referitor la aspectele socioeconomice s-a concentrat asupra analizării dinamicilor legate de creșterea economică și locurile de muncă din sectorul agroalimentar al UE. Atelierul a examinat legăturile dintre agricultura mondială și lanțurile valorice din sectorul alimentar din UE atât din perspectivă conceptuală, cât și din perspectivă practică, pe baza unor studii de caz.

Atelierul nr. 5: Măsurarea performanței PAC în materie de mediu și climă (26 februarie 2018)

Atelierul a analizat ce obiective de politică de bază pot fi stabilite la nivelul UE, cum pot fi implementate acestea la nivelul statelor membre și cum se poate monitoriza, controla și evalua îndeplinirea obiectivelor respective.

• Evaluarea impactului

Evaluarea impactului care sprijină propunerile legislative, precum și avizele Comitetului de analiză a reglementării, sunt disponibile pe site-ul următor:

[*Lista evaluărilor de impact și avizele aferente ale Comitetului de analiză a reglementării*](http://ec.europa.eu/transparency/regdoc/?fuseaction=ia&language=ro)

Inițial, Comitetul de analiză a reglementării a emis un aviz negativ. Deși a apreciat ambiția modernizării și simplificării PAC și analiza aprofundată a diverselor scenarii care evidențiază în mod util compromisurile între obiectivele de politică, comitetul a considerat că raportul ar trebui să explice mai bine motivele aflate la baza noului model de performanță propus și fezabilitatea și funcționarea acestuia. Completările necesare au fost adăugate în raportul de evaluare a impactului, inclusiv o anexă specială privind propunerile pentru noul model de performanță. Pe această bază, comitetul a emis un aviz pozitiv cu rezerve. Comitetul a recunoscut faptul că raportul a fost îmbunătățit, dar a solicitat precizări ulterioare privind măsurile exacte de salvgardare menite a atenua riscurile identificate. Anexa I la raportul privind evaluarea impactului (documentul de lucru al serviciilor Comisiei) detaliază ajustările efectuate în vederea îndeplinirii cerințelor comitetului.

În raportul privind evaluarea impactului sunt prezentate și discutate diferitele opțiuni de politică. Evaluarea impactului nu conține o opțiune preferată. În schimb, în cadrul diverselor opțiuni au fost testate diverse combinații de elemente ale propunerilor, pentru a se vedea care ar fi combinația optimă care poate fi obținută.

În esență, opțiunile testează abordări contrastante pentru îndeplinirea obiectivelor stabilite:

1. diverse niveluri de ambiție în privința mediului și a schimbărilor climatice, cu accent asupra potențialelor efecte ale sistemelor obligatorii și voluntare de performanță;

2. diferite modalități de sprijinire a veniturilor fermelor și, în special, de distribuire a acestui sprijin între diverșii fermieri, cu accent asupra potențialelor efecte asupra fermelor mici și medii;

3. intervenții socioeconomice mai ample, în special în cadrul politicii de dezvoltare rurală, precum și abordări transversale pentru modernizare.

Prima opțiune testează potențialul unui program ecologic voluntar în vederea sporirii nivelului de ambiție în privința mediului și a schimbărilor climatice. De asemenea, prima opțiune analizează potențialul rol al instrumentelor de gestionare a riscurilor cu plăți directe mai reduse în sprijinirea veniturilor fermierilor. Două subopțiuni reflectă niveluri diferite de ambiție ale statelor membre în privința mediului și abordări diferite față de plățile directe în cadrul noului model de performanță.

Într-o altă opțiune, plățile directe sunt mai bine orientate, iar implementarea condiționalității este mai ambițioasă, în scopul îmbunătățirii performanțelor economice și de mediu comune ale PAC, precum și în scopul soluționării provocărilor climatice. De asemenea, sunt elaborate subopțiuni menite a ilustra posibilele diferențe între nivelurile de ambiție ale statelor membre în ceea ce privește obiectivele în materie de mediu și climă.

O ultimă opțiune evidențiază puternic îngrijirea mediului și ocuparea forței de muncă și mută accentul asupra fermelor mici și mijlocii ca modalitate de menținere a locurilor de muncă în zonele rurale. Statele membre sunt obligate să aloce 30 % din plățile pilonului I pentru a asigura plăți suplimentare pentru patru scheme care ar fi voluntare pentru fermieri (agricultură ecologică, pajiști permanente, zone care se confruntă cu constrângeri naturale și elemente de peisaj liniare), în scopul de a încuraja mai puternic combaterea schimbărilor climatice și gestionarea sustenabilă a resurselor naturale.

Evaluarea impactului evidențiază faptul că o modificare atât de semnificativă a parametrilor de bază ai unei politici ce vizează atât de multe obiective diferite presupune compromisuri inerente dificile.

Un parametru de bază esențial este nivelul sprijinului PAC. Reducerea cu 5 % pe care o propune Comisia în comunicarea sa din mai 2018 pentru CMF 2021-2027 se încadrează în intervalul avut în vedere în evaluarea impactului.

În ceea ce privește veniturile fermelor, contează atât nivelul, cât și distribuirea sprijinului. Asigurarea unui nivel de sprijin adecvat și deci a veniturilor fermelor rămâne un element-cheie pentru viitor, pentru a se asigura securitatea alimentară, realizarea ambițiilor în ceea ce privește mediul și clima, precum și vitalitatea rurală. **Mai buna direcționare a sprijinului** spre fermele mici și mijlocii și spre zonele care se confruntă cu constrângeri naturale poate contribui la menținerea mai multor locuri de muncă în cadrul fermelor și la continuarea activității agricole pe întregul teritoriu, consolidând astfel structura socioeconomică a zonelor rurale. Plafonarea și convergența pot îmbunătăți distribuirea plăților directe. Este clar că orice opțiune care redistribuie semnificativ plățile directe către fermieri și regiuni cu productivitate mai redusă va duce, pe termen scurt, la reducerea competitivității UE, deși îmbunătățește protecția mediului. Totuși, este mai puțin clară combinația adecvată de măsuri care ar putea atenua efectele negative asupra veniturilor, răspunzând în același timp mai bine provocărilor care sunt, de asemenea, pertinente pentru agricultură, cum ar fi mediul și clima sau așteptările societale. Acest lucru necesită ajustări stimulatoare care îmbunătățesc performanțele socioeconomice și de mediu ale sectorului.

Contribuțiile primite pe parcursul consultării cu părțile interesate și analizele efectuate demonstrează că acest lucru este posibil, cu condiția ca măsurile de însoțire necesare pentru atingerea unui **nivel mai ridicat de ambiție în privința protecției mediului și a combaterii schimbărilor climatice** să permită adoptarea unor bune practici (atât în cazul agriculturii convenționale, cât și în cazul altor forme de agricultură) care să includă cunoștințe, inovare și cea mai recentă tehnologie pertinentă.

Pe baza prezumțiilor și a alegerilor efectuate în cadrul analizei, există compromisuri potențiale în ceea ce privește îndeplinirea obiectivelor economice, de mediu și sociale ale PAC, precum și în ceea ce privește modernizarea și simplificarea dorite pentru PAC. Pe scurt, redistribuirea ar putea genera impacturi gestionabile asupra veniturilor și ar putea sprijini sporirea nivelului de ambiție în privința protecției mediului și a combaterii schimbărilor climatice, precum și alte **sinergii din cadrul PAC**. Acest lucru ar impune, însă, ca sectorul și politica să profite de oportunitățile oferite de inovare și de tehnologii care permit deja modernizarea și simplificarea.

Alte prezumții și alegeri ar modifica în mod cert rezultatele detaliate, însă nu și principalul mesaj subiacent, și anume că *opțiunea preferată pentru viitoarea PAC ar trebui să combine elementele cele mai performante ale diverselor opțiuni, dar să evite neajunsurile acestora prin introducerea garanțiilor necesare pentru asigurarea unor condiții de concurență echitabile la nivelul UE*. Acest lucru implică necesitatea unor criterii clare referitoare la nivelul și distribuirea sprijinului pentru venit (de exemplu, plafonarea și/sau degresivitatea), la ambiția în privința climei și a mediului, la condiționalitate, la stimulentele pentru modernizare și la gradul adecvat de subsidiaritate/simplificare.

• Caracterul adecvat al reglementărilor și simplificarea

Complexitatea punerii în aplicare a politicii actuale este legată în mare măsură de accentul pus pe respectarea unor norme detaliate, prevăzute la nivelul UE. Noul model de performanță propus va înlătura stratul criteriilor de eligibilitate pentru sprijin de la nivelul UE, ceea ce va permite statelor membre să stabilească cele mai potrivite condiții de eligibilitate pentru circumstanțele lor individuale. Se preconizează că acest lucru va duce la o simplificare substanțială.

De-a lungul timpului, PAC s-a dezvoltat prin reforme succesive, care au generat instrumente diferite. Uneori, coordonarea acestor instrumente s-a dovedit dificilă. Prin actuala propunere, toate aceste elemente de sprijin diferite ale PAC sunt întrunite într-un cadru unic și coerent, care va reduce sarcina administrativă a punerii în aplicare a PAC.

• Drepturile fundamentale

Propunerea respectă drepturile fundamentale și este conformă cu principiile recunoscute în special de Carta drepturilor fundamentale a Uniunii Europene.

4. IMPLICAȚIILE BUGETARE

Propunerea Comisiei privind cadrul financiar multianual pentru perioada 2021-2027 [COM(2018) 322 final] prevede că o parte semnificativă a bugetului UE ar trebui să fie dedicată în continuare agriculturii, care este o politică comună de importanță strategică. Astfel, în prețuri curente, se propune ca PAC să se concentreze asupra activităților sale esențiale, cu 286,2 miliarde EUR alocate pentru FEGA și 78,8 miliarde EUR alocate pentru FEADR.

Aceste fonduri agricole sunt completate de finanțarea suplimentară aferentă programului Orizont Europa, deoarece pachetul financiar propus pentru acest program include 10 miliarde EUR destinate sprijinirii cercetării și inovării în sectorul alimentar, în agricultură, în dezvoltarea rurală și în bioeconomie. În cadrul FEGA va fi instituită o nouă rezervă pentru agricultură, menită a finanța sprijinul suplimentar destinat sectorului agricol. Cuantumurile neutilizate ale rezervei dintr-un an se reportează în anul următor.

În ceea ce privește distribuirea plăților directe între statele membre, se propune ca procesul început în perioada 2014-2020 să continue în cazul tuturor statelor membre cu un nivel al plăților directe sub 90 % din media UE, în vederea reducerii cu 50 % a discrepanței existente față de procentajul de 90 %. Toate statele membre vor contribui la finanțarea acestei convergențe externe a nivelurilor plăților directe. Alocările de plăți directe destinate statelor membre în Regulamentul privind planurile strategice PAC sunt calculate pe această bază.

În ceea ce privește dezvoltarea rurală, se propune reechilibrarea finanțării între bugetul UE și bugetele statelor membre. În conformitate cu ceea ce se prevede pentru fondurile structurale și de investiții europene, o creștere a ratelor de cofinanțare națională va permite menținerea, în mare parte, la același nivel a sprijinului public pentru zonele rurale europene. Distribuția sprijinului FEADR se bazează pe criterii obiective legate de obiectivele de politică și ține seama de distribuția actuală. Astfel cum se întâmplă în prezent, regiunile mai puțin dezvoltate ar trebui să beneficieze în continuare de rate de cofinanțare mai ridicate, principiu care se va aplica și anumitor măsuri precum LEADER și plăților pentru angajamentele în materie de gestiune.

Statelor membre li se va oferi un anumit nivel de flexibilitate pentru transferurile între alocări. Până la 15 % din plățile directe respective pot fi transferate către alocările FEADR și vice-versa. Un procent mai ridicat poate fi transferat dinspre plățile directe către alocările FEADR pentru intervențiile care vizează obiectivele în domeniul mediului și al climei și granturile pentru instalarea tinerilor fermieri.

Detaliile privind impactul financiar al propunerii privind PAC sunt prezentate în fișa financiară care însoțește propunerea.

5. ALTE ELEMENTE

• Planurile de punere în aplicare și măsurile de monitorizare, evaluare și raportare

Trecerea la o politică orientată într-o mai mare măsură către performanță necesită stabilirea unui cadru de performanță solid care, pe baza unui set de indicatori comuni, va permite Comisiei să evalueze și să monitorizeze performanța politicii. Actualul **cadru comun de monitorizare și evaluare (CMEF)** și actualul sistem de monitorizare a plăților directe și a dezvoltării rurale ar fi utilizate drept bază pentru monitorizarea și evaluarea performanței politicii, dar vor trebui să fie raționalizate și dezvoltate în continuare (inclusiv în ceea ce privește coerența între cei doi piloni). Ar fi necesare investiții suplimentare în vederea elaborării indicatorilor adecvați și a asigurării de suficiente fluxuri de date.

Un nou **cadru de monitorizare și evaluare a performanței (CMEP)** va cuprinde toate instrumentele viitoarei PAC: planurile strategice PAC, precum și elementele PAC care nu sunt acoperite de planurile strategice PAC (unele părți ale organizării comune a piețelor, anumite scheme). Performanța ar fi măsurată în raport cu obiectivele specifice ale politicii prin utilizarea unui set de indicatori comuni.

Noul model va fi organizat în jurul următoarelor principii:

* Indicatorii de context rămân pertinenți, întrucât reflectă aspecte relevante ale tendințelor generale din economie, mediu și societate și sunt susceptibili să aibă o influență asupra performanței.
* Selectarea unui set limitat de indicatori mai bine direcționați ar trebui să fie realizată în primul rând astfel încât să se aleagă indicatorii care arată cât mai fidel cu putință dacă intervenția sprijinită contribuie la realizarea obiectivelor de referință în comparație cu scenariul de bază stabilit și prin utilizarea de definiții clare.
* Performanța globală a politicii va fi evaluată multianual cu ajutorul indicatorilor de impact. Monitorizarea anuală a performanței politicii se va baza pe lista completă a indicatorilor de rezultat.
* Indicatorii de realizare ar crea, anual, o legătură între cheltuieli și performanța în materie de punere în aplicare a politicii. Acesta este un exercițiu anual și se bazează pe o listă de indicatori de realizare (în principal deja disponibili).
* Fiabilitatea indicatorilor de performanță relevanți poate fi facilitată prin sinergiile dintre datele statistice și cele administrative, dar necesită prezența unui sistem de controale de calitate.

În esență, se propune o schimbare a responsabilității și a oportunităților într-un cadru comun, clar definit și pus în aplicare, pentru a realiza în același timp mai multe obiective esențiale, și anume simplificarea, orientarea către rezultate (mai degrabă decât spre conformitate) și eficiența și eficacitatea politicii.

Este prevăzută o evaluare anuală a performanței, ca element-cheie al monitorizării continue și al direcționării punerii în aplicare a politicii. Pentru a efectua o evaluare operațională anuală a performanței, indicatorii de realizare și indicatorii de rezultat adecvați vor trebui să fie prezentați împreună într-un raport anual privind punerea în aplicare a planului strategic PAC, așa-numitul *raport anual de performanță*. Statele membre vor raporta anual cu privire la realizările obținute și la cheltuielile efectuate, precum și la distanța rămasă până la îndeplinirea țintelor stabilite pentru întreaga perioadă, exprimate ca valori ale indicatorilor de rezultat.

Evaluările vor fi efectuate în conformitate cu punctele 22 și 23 ale Acordului interinstituțional privind o mai bună legiferare din 13 aprilie 2016[[7]](#footnote-7), în care cele trei instituții au confirmat faptul că evaluările legislației și ale politicilor existente ar trebui să stea la baza evaluărilor impactului opțiunilor privind viitoarele acțiuni. Evaluările vor examina efectele programului pe teren, pe baza indicatorilor/țintelor programului, și vor include o analiză detaliată a măsurii în care programul poate fi considerat relevant, eficace, eficient, oferă suficientă valoare adăugată la nivelul UE și este coerent cu alte politici ale UE. Ele vor include lecțiile învățate pentru a identifica orice lacune/probleme sau eventualul potențial de îmbunătățire suplimentară a acțiunilor sau a rezultatelor lor și pentru a contribui la optimizarea exploatării/impactului acestora.

• Documente explicative (pentru directive)

Nu se aplică.

• Explicații detaliate cu privire la dispozițiile specifice ale propunerii

Propunerea se referă la trei regulamente:

* Regulamentul Parlamentului European și al Consiliului de stabilire a normelor privind sprijinul pentru planurile strategice care urmează a fi elaborate de statele membre în cadrul politicii agricole comune (planurile strategice PAC) și finanțate de Fondul european de garantare agricolă (FEGA) și de Fondul european agricol pentru dezvoltare rurală (FEADR) și de abrogare a Regulamentelor (UE) nr. 1305/2013 și (UE) nr. 1307/2013 ale Parlamentului European și ale Consiliului (denumit în continuare: Regulamentul privind planurile strategice PAC)
* Regulamentul Parlamentului European și al Consiliului privind finanțarea, gestionarea și monitorizarea politicii agricole comune și de abrogare a Regulamentului (UE) nr. 1306/2013 (denumit în continuare: Regulamentul orizontal privind PAC)
* Regulamentul Parlamentului European și al Consiliului de modificare a Regulamentului (UE) nr. 1308/2013 de instituire a unei organizări comune a piețelor produselor agricole, a Regulamentului (UE) nr. 1151/2012 privind sistemele din domeniul calității produselor agricole și alimentare, a Regulamentului (UE) nr. 251/2014 privind definirea, descrierea, prezentarea, etichetarea și protejarea indicațiilor geografice ale produselor vitivinicole aromatizate, a Regulamentului (UE) nr. 228/2013 privind măsurile specifice din domeniul agriculturii în favoarea regiunilor ultraperiferice ale Uniunii și a Regulamentului (UE) nr. 229/2013 privind măsurile specifice din domeniul agriculturii în favoarea insulelor mici din Marea Egee (denumit în continuare: Regulamentul de modificare)

Aceste regulamente combinate ajustează PAC prin alinierea obiectivelor sale cu prioritățile Juncker și cu ODD, simplificând în același timp punerea în aplicare a politicii. PAC va deveni mai adaptată la circumstanțele locale prin eliminarea condiției de eligibilitate pentru acordarea sprijinului la nivelul UE. Statele membre vor fi în măsură să definească majoritatea condițiilor de eligibilitate la nivel național pentru a le face să fie mai adecvate pentru circumstanțele lor specifice. În același timp, sarcina administrativă legată de controale va fi redusă prin limitarea legăturii directe dintre condițiile de eligibilitate de la nivelul UE și beneficiarii finali.

Cu scopul de a îmbunătăți în continuare dezvoltarea durabilă a agriculturii, alimentației și zonelor rurale, obiectivele generale ale PAC se concentrează pe viabilitatea economică, reziliența și veniturile fermelor, pe o performanță mai bună în materie de mediu și climă, precum și pe consolidarea structurii socioeconomice a zonelor rurale. În plus, promovarea cunoștințelor, inovării și digitalizării în agricultură și în zonele rurale reprezintă un obiectiv transversal.

Noua PAC va avea următoarele obiective specifice:

* 1. Sprijinirea veniturilor fiabile ale fermelor și a rezilienței pe întregul teritoriu al UE, în vederea îmbunătățirii securității alimentare;
	2. Îmbunătățirea orientării spre piață și sporirea competitivității, inclusiv punerea unui accent mai puternic asupra cercetării, tehnologiei și digitalizării;
	3. Îmbunătățirea poziției fermierilor în cadrul lanțului valoric;
	4. Contribuirea la energia sustenabilă, precum și la atenuarea schimbărilor climatice și la adaptarea la acestea;
	5. Promovarea dezvoltării sustenabile și a gospodăririi eficiente a unor resurse naturale precum apa, solul și aerul;
	6. Contribuirea la protejarea biodiversității, îmbunătățirea serviciilor ecosistemice și conservarea habitatelor și a peisajelor;
	7. Atragerea tinerilor fermieri și facilitarea dezvoltării întreprinderilor din zonele rurale;
	8. Promovarea ocupării forței de muncă, a creșterii economice, a incluziunii sociale și a dezvoltării locale în zonele rurale, inclusiv a bioeconomiei și a silviculturii sustenabile;
	9. Îmbunătățirea răspunsului dat de agricultura UE exigențelor societale referitoare la hrană și la sănătate, inclusiv la alimentele sigure, hrănitoare și sustenabile, precum și la bunăstarea animalelor.

Pentru a realiza aceste obiective, statele membre asigură simplificarea și performanța sprijinului PAC. Ele vor concepe intervenții care sunt adecvate circumstanțelor lor, bazate pe tipurile de intervenții menționate în regulament. Statele membre vor trebui să acorde o atenție deosebită obiectivelor specifice privind mediul și clima, reînnoirii generațiilor, precum și modernizării punerii în aplicare a politicii prin concentrarea pe o mai bună utilizare a cunoștințelor, a consultanței și a noilor tehnologii (digitale).

Statele membre își vor prezenta intervențiile propuse pentru a atinge obiectivele specifice la nivelul UE într-un plan strategic PAC. Legislația stabilește norme privind conținutul unui astfel de plan strategic PAC, iar Comisia va verifica planurile și le va aproba. Planurile strategice PAC vor combina majoritatea instrumentelor de sprijin finanțate prin FEGA (inclusiv programele sectoriale care, până în prezent, au fost instituite în temeiul Regulamentului OCP) și FEADR. În acest mod, fiecare stat membru va elabora o strategie de intervenție unică și coerentă. În planurile strategice PAC, statele membre vor stabili ținte pe care doresc să le atingă în perioada de programare, utilizând indicatori de rezultat definiți în comun.

De îndată ce planurile strategice PAC sunt instituite, statele membre vor raporta anual cu privire la progresele realizate în punerea în aplicare prin utilizarea unui sistem de indicatori comuni. Statele membre și Comisia vor monitoriza progresele realizate și vor evalua eficacitatea intervențiilor.

Secțiunea de mai jos oferă informații cu privire la conținutul specific al celor trei regulamente.

Regulamentul privind planurile strategice PAC

Titlul I prevede domeniul de aplicare al regulamentului, precum și definiții.

Titlul II prezintă obiectivele generale și specifice ale PAC care trebuie să fie realizate prin intermediul intervențiilor prevăzute de statele membre în planurile lor strategice PAC. Titlul III introduce o serie de cerințe comune pentru planurile strategice PAC, precum și elemente care se aplică mai multor intervenții. Cerințele comune se referă la respectarea principiilor generale și a drepturilor fundamentale precum evitarea denaturării concurenței, respectarea pieței interne și a nediscriminării, precum și respectarea normelor OMC pentru sprijinul intern. Ele includ, de asemenea, cerințe referitoare la elemente specifice care trebuie definite în planurile PAC, cum ar fi ce înseamnă o suprafață agricolă, o activitate agricolă, un veritabil fermier, un tânăr fermier. Această secțiune descrie obligațiile în temeiul „condiționalității” (cerințele pe care orice beneficiar de plăți bazate pe suprafață trebuie să le respecte în privința bunelor practici agricole, dar și obligațiile care decurg din legislația UE) și necesitatea de a dispune de servicii de consiliere agricolă care funcționează corespunzător.

În cele din urmă, acest titlu prezintă tipurile de intervenții pe care statele membre le pot utiliza pentru a pune în aplicare planurile lor strategice PAC. Tipurile de intervenții sunt categorii extinse de intervenții pe care statele membre le pot utiliza pentru a pune în aplicare planurile lor strategice PAC.

Titlul IV prevede dispoziții financiare. El include în special alocările financiare pe stat membru și pe fond și definește gradul de flexibilitate pentru transferarea alocărilor între fonduri. Titlul respectiv prevede ratele de contribuție pentru FEADR în ceea ce privește cheltuielile publice efectuate în statele membre și stabilește o serie de alocări financiare minime sau maxime pentru scopuri specifice.

Titlul V prezintă normele privind planurile strategice PAC. El menționează care sunt elementele pe care statele membre trebuie să le ia în considerare la elaborarea unui plan strategic PAC și care este conținutul său minim, inclusiv țintele și planificarea financiară. Acest titlu explică, de asemenea, care sunt normele care se aplică pentru aprobarea planurilor strategice PAC de către Comisie și de modul în care aceste planuri pot fi modificate.

Titlul VI prevede elementele necesare privind coordonarea și guvernanța. El atribuie responsabilități autorităților statelor membre pentru sarcini specifice legate de planurile strategice PAC. Titlul respectiv instituie un comitet de monitorizare care implică toate părțile interesate. El instituie, de asemenea, rețele care trebuie să faciliteze punerea în aplicare cu succes a planurilor strategice PAC. Aceste rețele vor fi instituite atât la nivel național, cât și la nivelul UE. În cele din urmă, titlul respectiv instituie Parteneriatul european pentru inovare în vederea stimulării schimbului în materie de cunoștințe și inovare.

Titlul VII introduce cadrul de monitorizare și evaluare a performanței care stabilește normele privind modalitatea și momentul în care statele membre trebuie să raporteze cu privire la progresele realizate referitor la planurile lor strategice PAC și normele privind modul în care aceste progrese vor fi monitorizate și evaluate. Acest titlu conține în special norme privind bonusul de performanță pentru buna performanță realizată în materie de mediu și climă.

În cele din urmă, titlurile VIII și IX se referă la normele în materie de concurență, care explică modul în care în special normele privind ajutoarele de stat trebuie să fie aplicate și dispozițiile finale care explică care sunt regulamentele abrogate și când devine aplicabil regulamentul.

Regulamentul orizontal privind PAC

Se propune să se mențină structura actuală a PAC bazată pe doi piloni, cu măsuri anuale de aplicare generală în Pilonul I, completate de măsuri care reflectă specificitățile naționale și regionale în cadrul unei abordări de programare multianuală în Pilonul II. Cu toate acestea, noua structură a CAP de după 2020 va aduce un nivel crescut de subsidiaritate, astfel încât statele membre să poată adapta mai bine măsurile de punere în aplicare în temeiul ambilor piloni în funcție de situațiile lor reale și de circumstanțele concrete ale fermierilor lor. Mai multă subsidiaritate înseamnă reechilibrarea responsabilităților în gestionarea PAC și căutarea unei noi relații între Uniunea Europeană, statele membre și fermieri.

Pe această bază, actualul regulament orizontal privind PAC este adaptat la noul model de performanță și reflectă o mai mare flexibilitate pentru statele membre în ceea ce privește punerea în aplicare a politicii (în conformitate cu necesitățile lor locale), mai puțină birocrație pentru beneficiari și trecerea la o politică bazată pe performanță.

Mutarea accentului la nivelul UE dinspre conformitate către performanță necesită o identificare clară a obiectivelor pe care politica trebuie să le realizeze: aceste obiective vor fi stabilite tot la nivelul UE. Pentru a avansa în direcția unui mecanism de politică mai orientată către rezultate, accentul pus pe asigurarea în privința legalității și a regularității tranzacțiilor subiacente va fi transferat pe asigurarea cu privire la performanță și la respectarea cerințelor de bază la nivelul UE, precum Sistemul Integrat de Administrare și Control (IACS) sau organismele de guvernanță (agențiile de plăți, organismele de coordonare, autoritățile competente și organismele de certificare). Structurile de guvernanță solide și fiabile care caracterizează PAC vor fi menținute.

În plus față de dispozițiile privind finanțarea, Regulamentul orizontal privind PAC continuă să conțină dispoziții privind principiile generale pentru controale și sancțiuni, privind verificările condiționalității și privind IACS. Prin urmare, regulamentul stabilește norme privind sistemele de finanțare, gestiune și control, privind procedurile de verificare (verificarea financiară anuală și verificarea anuală a performanței) și privind procedura de verificare a conformității.

Acest regulament include diverse elemente de simplificare. În primul rând, noua verificare anuală a performanței reflectă mutarea accentului dinspre respectarea conformității de către beneficiarul individual spre performanța politicii în statele membre.

În plus, acesta prevede reducerea numărului de agenții de plăți și consolidarea rolului organismului de coordonare și al organismului de certificare, în conformitate cu noul model de performanță. Astfel, sistemul va deveni mai transparent și mai puțin împovărător atât pentru administrațiile naționale, cât și pentru Comisie. Se introduce conceptul abordării bazate pe auditul unic, în conformitate cu Regulamentul financiar, iar numărul auditurilor efectuate de Comisie poate fi redus.

Regulamentul de modificare

Comunicarea intitulată „Viitorul sectorului alimentar și al agriculturii” confirmă orientarea pieței ca element-cheie al PAC, dar subliniază, de asemenea, provocările legate de durabilitatea mediului și de schimbările climatice. În plus, aceasta plasează sectorul agricol direct în dezbaterea referitoare la alimentație și la preocupările cetățenilor în această privință, amintind faptul că „cel mai important rol al acestei politici este de a-i ajuta pe fermieri să anticipeze evoluțiile obiceiurilor alimentare și să-și adapteze producția în funcție de semnalele pieței și de cererile consumatorilor”. Întrucât normele detaliate care pot împiedica ajustările necesare sunt stabilite la nivelul UE, reforma reprezintă o bună ocazie de a efectua modificările necesare. PAC ar trebui, de asemenea, să răspundă preocupărilor cetățenilor cu privire la o producție agricolă sustenabilă.

Prin urmare, se prevede menținerea arhitecturii și a principalelor caracteristici ale Regulamentului (UE) nr. 1308/2013, modificând în același timp un număr limitat de dispoziții în funcție de evoluțiile economice, de mediu și societale înregistrate de la intrarea sa în vigoare în 2014.

În primul rând, pentru a asigura o mai bună coerență a intervențiilor PAC, se prevede eliminarea dispozițiilor legate de intervențiile sectoriale care au fost stabilite anterior prin Regulamentul (UE) nr. 1308/2013, întrucât aceste intervenții ale viitoarei PAC vor fi reglementate în temeiul Regulamentului privind planurile strategice PAC și vor face parte din planurile strategice ale statelor membre.

În al doilea rând, cu toate că reformele succesive din 2008 și 2013 privind politica în sectorul vitivinicol și-au atins, în general, obiectivele, având drept rezultat un sector vitivinicol dinamic din punct de vedere economic, au apărut noi provocări economice, ecologice și climatice. Prin urmare, regulamentul prevede o serie de modificări specifice ale normelor existente pentru a face față acestor provocări.

În al treilea rând, comunicarea privind viitorul sectorului alimentar și al agriculturii a exprimat necesitatea de a spori atractivitatea indicațiilor geografice (IG) pentru fermieri și pentru consumatori și de a simplifica gestionarea sistemului. Prin urmare, se propune modificarea normelor actuale privind indicațiile geografice, împărțite între patru documente de bază, cu scopul de a simplifica sistemul indicațiilor geografice, de a face mai rapidă înregistrarea indicațiilor geografice și a spori eficiența aprobării modificărilor aduse caietului de sarcini al produsului. Aceste modificări au drept scop simplificarea sistemului indicațiilor geografice, care ar fi mai ușor de înțeles pentru consumatori, mai ușor de promovat și ar reduce costurile administrative implicate de gestionarea sistemului.

În ceea ce privește normele privind indicațiile geografice pentru vinuri, limitarea controlului UE al cererilor la verificarea acestora pentru identificarea erorilor vădite, separarea normelor în materie de proprietate intelectuală de alte cerințe prevăzute în caietul de sarcini al produsului, precum și împuternicirea statelor membre să decidă cu privire la modificările care nu au impact la nivelul UE ar simplifica aprobările, ar scurta termenele și ar raționaliza resursele, în conformitate cu principiile-pereche de subsidiaritate și proporționalitate. În aceeași direcție, se prevede că simplificarea anumitor proceduri, de exemplu a procedurii de opoziție, va spori eficiența procesului de aprobare.

Clarificarea noțiunii de „denumire de origine protejată” pentru vinuri va permite grupurilor de producători să utilizeze noi soiuri, care sunt necesare inclusiv ca răspuns la schimbările climatice, și va permite obținerea de justificări adecvate ale cererilor în conformitate cu situația reală din domeniul oenologic și al viticulturii. Se propune, de asemenea, consolidarea protecției indicațiilor geografice împotriva falsificării acestora, prin măsuri care vizează internetul și bunurile aflate în tranzit.

Simplificarea propusă a indicațiilor geografice pentru vinuri trebuie să se aplice, de asemenea, produselor agricole și alimentare: pentru a asigura un nivel rezonabil de coerență între scheme și a aduce beneficiile menționate mai sus pentru producătorii de indicații geografice din acest sector. Schema privind indicațiile geografice ale produselor vitivinicole aromatizate, care cuprinde doar 5 din 3 350 de indicații geografice, nu poate fi operațională și ar trebui să fie integrată într-o altă schemă - schema privind produsele agricole și alimentare este adecvată, întrucât ea deja cuprinde alte băuturi alcoolice.

În plus, regulamentul prevede dispoziții care nu fac decât să traducă în legislația internă angajamentele asumate de UE și de statele sale membre în contextul recentelor decizii ministeriale ale Organizației Mondiale a Comerțului, în special în ceea ce privește subvențiile la export.

În cele din urmă, se propune să se elimine o serie de dispoziții caduce, printre altele, sistemul de reglementare a producției și cerințele care se aplică în sectorul zahărului, care au expirat la sfârșitul anului de piață 2016/2017.

2018/0218 (COD)

Propunere de

REGULAMENT AL PARLAMENTULUI EUROPEAN ȘI AL CONSILIULUI

de modificare a Regulamentului (UE) nr. 1308/2013 de instituire a unei organizări comune a piețelor produselor agricole, a Regulamentului (UE) nr. 1151/2012 privind sistemele din domeniul calității produselor agricole și alimentare, a Regulamentului (UE) nr. 251/2014 privind definirea, descrierea, prezentarea, etichetarea și protejarea indicațiilor geografice ale produselor vitivinicole aromatizate, a Regulamentului (UE) nr. 228/2013 privind măsurile specifice din domeniul agriculturii în favoarea regiunilor ultraperiferice ale Uniunii și a Regulamentului (UE) nr. 229/2013 privind măsurile specifice din domeniul agriculturii în favoarea insulelor mici din Marea Egee

PARLAMENTUL EUROPEAN ȘI CONSILIUL UNIUNII EUROPENE,

având în vedere Tratatul privind funcționarea Uniunii Europene, în special articolul 43 alineatul (2), articolul 114, articolul 118 primul alineat și articolul 349,

având în vedere propunerea Comisiei Europene,

după transmiterea proiectului de act legislativ către parlamentele naționale,

având în vedere avizul Comitetului Economic și Social European[[8]](#footnote-8)*,*

având în vedere avizul Comitetului Regiunilor[[9]](#footnote-9),

având în vedere avizul Curții de Conturi,

hotărând în conformitate cu procedura legislativă ordinară,

întrucât:

(1) Comunicarea Comisiei către Parlamentul European, Consiliu, Comitetul Economic și Social European și Comitetul Regiunilor intitulată „Viitorul sectorului alimentar și al agriculturii”, din 29 noiembrie 2017, prezintă provocările, obiectivele și orientările pentru politica agricolă comună („PAC”) ulterior anului 2020. Aceste obiective includ, printre altele, necesitatea ca PAC să se orienteze mai mult către rezultate, să stimuleze modernizarea și durabilitatea, inclusiv durabilitatea economică, socială, de mediu și climatică a zonelor agricole, silvicole și rurale, precum și să contribuie la reducerea sarcinii administrative a beneficiarilor legată de legislația Uniunii.

(2) Întrucât PAC trebuie să asigure răspunsuri mai eficace la provocări și oportunități de îndată ce acestea se manifestă la nivelul Uniunii, la nivel internațional, național, regional, local și la nivelul fermelor, este necesar să se raționalizeze guvernanța PAC și să se îmbunătățească performanța acesteia în materie de îndeplinire a obiectivelor Uniunii, precum și să se reducă în mod semnificativ sarcina administrativă. În PAC bazată pe obținerea performanței („modelul de performanță”), Uniunea ar trebui să stabilească parametrii de bază ai politicii, cum ar fi obiectivele PAC și cerințele de bază, iar statele membre ar trebui să dețină o responsabilitate mai mare în privința modului în care îndeplinesc obiectivele și ating țintele. Subsidiaritatea sporită face posibilă luarea în considerare în mai mare măsură a condițiilor și nevoilor locale, prin personalizarea sprijinului în scopul maximizării contribuției la îndeplinirea obiectivelor Uniunii.

(3) Pentru a asigura coerența PAC, toate intervențiile din cadrul viitoarei PAC ar trebui să facă parte dintr-un plan strategic de sprijin care ar include anumite intervenții sectoriale care au fost stabilite în Regulamentul (UE) nr. 1308/2013 al Parlamentului European și al Consiliului[[10]](#footnote-10).

(4) Anexa II la Regulamentul (UE) nr. 1308/2013 stabilește anumite definiții privind sectoarele care intră în domeniul de aplicare al regulamentului respectiv. Definițiile privind sectorul zahărului stabilite în partea II secțiunea B din anexa respectivă ar trebui să fie eliminate, întrucât ele nu mai sunt aplicabile. În vederea actualizării definițiilor privind alte sectoare menționate în anexa respectivă, având în vedere noile cunoștințe științifice sau evoluțiile pieței, competența de a adopta acte în conformitate cu articolul 290 din Tratatul privind funcționarea Uniunii Europene ar trebui să fie delegată Comisiei în ceea ce privește modificarea definițiilor respective. Este deosebit de important ca, în cursul lucrărilor sale pregătitoare, Comisia să organizeze consultări adecvate, inclusiv la nivel de experți. Atunci când pregătește și elaborează acte delegate, Comisia ar trebui să asigure transmiterea simultană, promptă și corespunzătoare a documentelor pertinente către Parlamentul European și Consiliu. În consecință, ar trebui să se elimine competența individuală delegată Comisiei în partea II secțiunea A punctul 4 din anexa menționată anterior privind modificarea definiției siropului de inulină.

(5) Partea I din Regulamentul (UE) nr. 1308/2013 ar trebui să fie simplificată. Definițiile și dispozițiile redundante și caduce care abilitează Comisia să adopte acte de punere în aplicare ar trebui să fie eliminate.

(6) Limitele ajutorului din partea Uniunii pentru aprovizionarea cu fructe și legume și cu lapte și produse lactate a instituțiilor școlare, prevăzute la articolul 23 litera (a) din Regulamentul (UE) nr. 1308/2013, ar trebui să fie actualizate.

(7) Dispozițiile referitoare la schemele de ajutoare prevăzute în partea II titlul I capitolul II secțiunile 2 - 6 din Regulamentul (UE) nr. 1308/2013 ar trebui eliminate, întrucât toate tipurile de intervenții din aceste sectoare vor fi stabilite în Regulamentul (UE).../... al Parlamentului European și al Consiliului[[11]](#footnote-11) (*Regulamentul privind planurile strategice PAC*).

(8) Având în vedere scăderea suprafeței efective plantate cu viță-de-vie în mai multe state membre în perioada 2014-2017, precum și pierderile potențiale în ceea ce privește producția aferentă, la momentul stabilirii suprafeței care face obiectul autorizațiilor pentru plantări noi menționate la articolul 63 alineatul (1) din Regulamentul (UE) nr. 1308/2013, statele membre ar trebui să aibă posibilitatea de a opta între baza existentă și un procentaj din suprafața totală cultivată efectiv cu viță-de-vie pe teritoriul lor la 31 iulie 2015, majorată cu o suprafață care corespunde drepturilor de plantare stabilite în temeiul Regulamentului (CE) nr. 1234/2007 disponibile pentru conversia în autorizații în statul membru respectiv la 1 ianuarie 2016.

(9) Normele de clasificare a soiurilor de struguri de vinificație de către statele membre ar trebui să fie modificate pentru a include soiurile de struguri de vinificație *Noah, Othello, Isabelle, Jacquez, Clinton și Herbemont,* care fuseseră anterior excluse*.* Pentru a garanta faptul că pentru producția de vin a Uniunii se dezvoltă o rezistență mai mare la boli și că se utilizează soiuri de viță de vie mai bine adaptate la condițiile climatice în schimbare, ar trebui să se prevadă dispoziții care să permită cultivarea pentru producția de vin a Uniunii a soiurilor *Vitis Labrusca* și a soiurilor provenind din încrucișări între *Vitis vinifera, Vitis Labrusca* și alte specii din genul *Vitis*.

(10) Pentru a permite producătorilor să utilizeze soiuri de viță de vie care sunt mai bine adaptate la condițiile climatice în schimbare și care sunt mai rezistente la boli, ar trebui să se prevadă dispoziții care să permită utilizarea denumirilor de origine ale produselor nu numai pentru soiurile de viță de vie care aparțin speciei *Vitis vinifera*, ci și pentru soiurile de viță de vie care rezultă în urma unei încrucișări între *Vitis vinifera* și alte specii din genul *Vitis*.

(11) Dispozițiile privind certificatele de conformitate și rapoartele de analiză pentru importurile de vin ar trebui să fie aplicate în lumina acordurilor internaționale încheiate în conformitate cu Tratatul privind funcționarea Uniunii Europene („TFUE”).

(12) Definiția unei denumiri de origine ar trebui să fie aliniată cu definiția din Acordul privind aspectele legate de comerț ale drepturilor de proprietate intelectuală[[12]](#footnote-12) (denumit în continuare „Acordul TRIPS”), aprobat prin Decizia 94/800/CE a Consiliului[[13]](#footnote-13), în special cu articolul 22 alineatul (1) din aceasta, în sensul că denumirea trebuie să identifice produsul ca provenind dintr-o anumită regiune sau un anumit loc.

(13) Pentru a asigura coerența procesului decizional în ceea ce privește cererile de protecție și opozițiile prezentate în cadrul procedurii preliminare naționale menționate la articolul 96 din Regulamentul (UE) nr. 1308/2013, Comisia ar trebui să fie informată în timp util și în mod regulat atunci când sunt lansate proceduri în fața instanțelor naționale sau a altor organisme privind o cerere de protecție transmisă de către statul membru Comisiei, astfel cum se menționează la articolul 96 alineatul (5) din Regulamentul (UE) nr. 1308/2013. Ar trebui să se confere Comisiei competențe de executare pentru ca aceasta să aibă posibilitatea de a suspenda examinarea cererii, atunci când circumstanțele impun acest lucru, până la momentul în care o instanță națională sau un alt organism național a hotărât cu privire la evaluarea de către statul membru a cererii în cadrul procedurii preliminare naționale.

(14) Înregistrarea indicațiilor geografice ar trebui să fie simplificată și accelerată prin separarea evaluării conformității cu normele privind proprietatea intelectuală de evaluarea conformității caietului de sarcini al produsului cu cerințele prevăzute în standardele de comercializare și normele de etichetare.

(15) Evaluarea efectuată de către autoritățile competente ale statelor membre este o etapă esențială în cadrul procedurii. Statele membre dispun de cunoștințe, expertiză și acces la date și fapte care fac ca ele să fie cele mai în măsură să verifice dacă informațiile furnizate în cerere sunt corecte și veridice. Prin urmare, statele membre ar trebui să garanteze că rezultatul evaluării respective, care trebuie să fie înregistrat cu acuratețe într-un document unic, care rezumă elementele relevante din caietul de sarcini al produsului, este fiabil și exact. Având în vedere principiul subsidiarității, Comisia ar trebui să examineze ulterior cererile, pentru a se asigura că nu există erori flagrante și că sunt luate în considerare legislația Uniunii și interesele părților interesate din afara statului membru în care se depune cererea.

(16) Perioada de timp pe parcursul căreia se poate formula o opoziție ar trebui prelungită la trei luni pentru ca toate părțile interesate să aibă suficient timp la dispoziție pentru a analiza cererea de protecție, precum și posibilitatea de a depune o declarație de opoziție. Pentru a garanta că se aplică aceeași procedură pentru opoziții în conformitate cu Regulamentul (UE) nr. 1308/2013 și cu Regulamentul (UE) nr. 1151/2012 ale Parlamentului European și ale Consiliului[[14]](#footnote-14) și, prin urmare, pentru a permite statelor membre să înainteze în mod coordonat și eficient opozițiile formulate de persoane fizice sau juridice care au reședința sau care sunt stabilite pe teritoriul lor, opozițiile formulate de persoane fizice sau juridice ar trebui să fie transmise prin intermediul autorităților din statul membru în care acestea își au reședința sau în care sunt stabilite. Pentru a simplifica procedura de depunere a opozițiilor, Comisia ar trebui să fie împuternicită să respingă declarațiile de opoziție inadmisibile în actul de punere în aplicare de acordare a protecției. Prin urmare, articolul 111 din Regulamentul (UE) nr. 1308/2013, prin care se conferă Comisiei competențe de executare pentru a respinge obiecțiile inadmisibile în temeiul unui act de punere în aplicare separat, ar trebui să fie eliminat.

(17) Pentru a spori eficiența procedurală și pentru a asigura uniformitatea condițiilor de acordare a protecției pentru denumirile de origine sau pentru indicațiile geografice*,* ar trebui să se confere Comisiei competențe de executare pentru a adopta acte de punere în aplicare prin care se acordă protecție fără a recurge la procedura de examinare, în cazul în care nu a fost prezentată nicio declarație admisibilă de opoziție la cererea de protecție. În cazul în care a fost prezentată o declarație de opoziție admisibilă, ar trebui să se confere Comisiei competențe de executare pentru a adopta acte de punere în aplicare în conformitate cu procedura de examinare, fie în vederea acordării protecției, fie în vederea respingerii cererii de protecție.

(18) Având în vedere Acordul TRIPS, în special articolele 22 și 23, precum și Acordul General pentru Tarife și Comerț[[15]](#footnote-15) (denumit în continuare „Acordul GATT”), în special articolul V privind libertatea de tranzit, care au fost aprobate prin Decizia 94/800/CE a Consiliului și care vizează consolidarea protecției denumirilor de origine și a indicațiilor geografice, precum și combaterea într-un mod mai eficace a contrafacerii, protecția conferită prin articolul 103 alineatul (2) din Regulamentul (UE) nr. 1308/2013 ar trebui să fie extinsă la mărfurile care sunt în tranzit pe teritoriul vamal al Uniunii și la produsele care sunt vândute prin internet sau prin alte mijloace de comerț electronic.

(19) Ar trebui să fie posibil să se anuleze protecția unei denumiri de origine sau a unei indicații geografice, în cazul în care acestea nu mai sunt utilizate sau în cazul în care solicitantul menționat la articolul 95 din Regulamentul (UE) nr. 1308/2013 nu mai dorește să mențină această protecție.

(20) Având în vedere creșterea continuă a cererii din partea consumatorilor pentru produse vitivinicole inovatoare cu o tărie alcoolică dobândită mai mică decât tăria alcoolică dobândită minimă stabilită pentru produsele vitivinicole în partea II a anexei VII la Regulamentul (UE) nr. 1308/2013, ar trebui să fie posibil să se producă astfel de produse vitivinicole inovatoare și în Uniune.

(21) Este necesar să se prevadă definiții ale produselor vitivinicole dezalcoolizate și ale produselor vitivinicole parțial dezalcoolizate. Aceste definiții ar trebui să țină seama de definițiile stabilite în rezoluțiile Organizației Internaționale a Viei și Vinului (OIV), OIV-ECO 433-2012 *Beverage Obtained By Partial Dealcoholisation of Wine*  (băutură obținută prin dezalcoolizarea parțială a vinului) și OIV-ECO 523-2016 *Wine With An Alcohol Content Modified by Dealcoholisation* (vin cu un conținut de alcool modificat prin dezalcoolizare).

(22) Pentru a garanta faptul că normele care reglementează etichetarea și prezentarea produselor din sectorul vitivinicol se aplică, de asemenea, produselor vitivinicole dezalcoolizate sau parțial dezalcoolizate și pentru a stabiliri normele care reglementează procedeele de dezalcoolizare pentru fabricarea anumitor produse vitivinicole dezalcoolizate sau parțial dezalcoolizate în interiorul Uniunii, precum și normele privind condițiile de utilizare a dispozitivelor de închidere în sectorul vitivinicol pentru a asigura protejarea consumatorilor împotriva utilizării înșelătoare a anumitor dispozitive de închidere asociate cu anumite băuturi și împotriva utilizării în dispozitivele de închidere a unor materiale periculoase care pot contamina băuturile, ar trebui să se delege Comisiei competența de a adopta acte în conformitate cu articolul 290 din Tratatul privind funcționarea Uniunii Europene. Este deosebit de important ca, în cadrul lucrărilor sale pregătitoare, Comisia să desfășoare consultări adecvate, inclusiv la nivel de experți, și ca aceste consultări să aibă loc în conformitate cu principiile stabilite în Acordul interinstituțional din 13 aprilie 2016 privind o mai bună legiferare. În particular, pentru a se asigura o participare egală la elaborarea actelor delegate, Parlamentul European și Consiliul primesc toate documentele în același timp cu experții statelor membre, iar experții acestor instituții au acces sistematic la reuniunile grupurilor de experți ale Comisiei însărcinate cu elaborarea actelor delegate.

(23) Normele privind producția și cerințele care se aplică în sectorul zahărului au expirat la sfârșitul anului de piață 2016/2017. Articolul 124 și articolele 127-144 din Regulamentul (UE) nr. 1308/2013 sunt în prezent caduce și ar trebui să fie eliminate.

(24) Măsurile și normele privind importurile de cânepă prevăzute la articolul 189 din Regulamentul (UE) nr. 1308/2013 sunt redundante și caduce și ar trebui să fie eliminate.

(25) Articolele 192 și 193 din Regulamentul (UE) nr. 1308/2013 ar trebui eliminate, întrucât aceste măsuri nu mai sunt necesare având în vedere încetarea reglementării producției din sectorul zahărului. Pentru a garanta faptul că piața Uniunii este aprovizionată în mod adecvat prin intermediul importurilor din țări terțe, ar trebui conferite Comisiei competențe de executare pentru a suspenda taxele la import pentru melasa de trestie și de sfeclă.

(26) Decizia ministerială a din 19 decembrie 2015 privind concurența la export din cadrul celei de-a 10-a conferințe ministeriale de la Nairobi[[16]](#footnote-16) stabilește norme privind măsurile în materie de concurență la export. În ceea ce privește subvențiile la export, membrii OMC au obligația de a elimina drepturile lor la subvenții la export începând de la data respectivei decizii. Prin urmare, dispozițiile Uniunii privind restituirile la export prevăzute la articolele 196 - 204 din Regulamentul (UE) nr. 1308/2013 ar trebui să fie eliminate.

(27) În ceea ce privește creditele la export, garanțiile pentru credite la export și programele de asigurări, întreprinderile comerciale agricole de stat care efectuează exporturi și ajutorul alimentar internațional, statele membre pot adopta măsuri naționale care respectă dreptul Uniunii. Întrucât Uniunea și statele sale membre sunt membre ale OMC, astfel de măsuri naționale ar trebui, de asemenea, să respecte normele prevăzute în Decizia ministerială a OMC din 19 decembrie 2015, din punctul de vedere al dreptului Uniunii și al dreptului internațional.

(28) Obligațiile de raportare caduce ale Comisiei în ceea ce privește piața laptelui și a produselor lactate, extinderea domeniului de aplicare al programului pentru școli și aplicarea normelor în materie de concurență în sectorul agricol ar trebui să fie eliminate. Obligațiile de raportare privind sectorul apicol ar trebui să fie integrate în Regulamentul (UE).../... (*Regulamentul privind planurile strategice PAC)*.

(29) Având în vedere abrogarea Regulamentului (UE) nr. 1306/2013 al Parlamentului European și al Consiliului[[17]](#footnote-17) prin Regulamentul (UE).../... (*Regulamentul privind planurile strategice PAC)*, dispozițiile referitoare la controalele și sancțiunile legate de standardele de comercializare și denumirile de origine protejate, indicațiile geografice și mențiunile tradiționale ar trebui să fie integrate în Regulamentul (UE) nr. 1308/2013.

(30) Dispozițiile referitoare la rezerva pentru situațiile de criză din sectorul agricol prevăzute în partea V capitolul III din Regulamentul (UE) nr. 1308/2013 ar trebui eliminate, întrucât dispoziții actualizate referitoare la rezerva pentru agricultură sunt stabilite în Regulamentul (UE).../... al Parlamentului European și al Consiliului[[18]](#footnote-18) (*Regulamentul orizontal)*.

(31) Având în vedere numărul limitat de înregistrări de indicații geografice ale vinurilor aromatizate în temeiul Regulamentului (UE) nr. 251/2014 al Parlamentului European și al Consiliului[[19]](#footnote-19), cadrul juridic pentru protecția indicațiilor geografice pentru produsele respective ar trebui să fie simplificat. Vinurile aromatizate și alte băuturi alcoolice, cu excepția băuturilor spirtoase și a produselor vitivinicole enumerate în partea II a anexei VII la Regulamentul (UE) nr. 1308/2013, ar trebui să aibă același regim juridic și proceduri ca și alte produse agricole și alimentare. Domeniul de aplicare al Regulamentului (UE) nr. 1151/2012 ar trebui să fie extins pentru a include aceste produse. Regulamentul (UE) nr. 251/2014 al Parlamentului European și al Consiliului ar trebui să fie modificat pentru a ține seama de această schimbare în ceea ce privește titlul, domeniul de aplicare, definițiile și dispozițiile sale referitoare la etichetarea produselor vitivinicole aromatizate. Ar trebui să se asigure o tranziție lină pentru denumirile protejate în temeiul Regulamentului (UE) nr. 251/2014.

(32) Procedurile legate de înregistrarea denumirilor de origine protejate, a indicațiilor geografice protejate și a specialităților tradiționale garantate prevăzute în Regulamentul (UE) nr. 1151/2012 ar trebui să fie raționalizate și simplificate pentru a garanta faptul că noile denumiri pot fi înregistrate în perioade de timp mai scurte. Procedura de opoziție ar trebui să fie simplificată.

(33) Ar trebui să se prevadă derogări specifice prin care să se permită utilizarea altor denumiri alături de denumirea înregistrată a unei specialități tradiționale garantate. Comisia ar trebui să stabilească perioade de tranziție pentru utilizarea denumirilor care conțin denumiri de specialități tradiționale garantate, în conformitate cu condițiile pentru astfel de perioade de tranziție deja existente pentru denumirile de origine protejate și pentru indicațiile geografice protejate.

(34) Procedura de aprobare a modificărilor aduse caietului de sarcini al produsului prevăzută în Regulamentul (UE) nr. 1151/2012 ar trebui să fie simplificată prin introducerea unei distincții între modificările efectuate de Uniune și modificările standard. În conformitate cu principiul subsidiarității, statele membre ar trebui să fie responsabile pentru aprobarea modificărilor standard, iar Comisia ar trebui să păstreze responsabilitatea pentru aprobarea modificărilor aduse de Uniune caietului de sarcini al produsului.

(35) Cuantumurile reprezentând resursele financiare disponibile pentru finanțarea măsurilor prevăzute în Regulamentul (UE) nr. 228/2013[[20]](#footnote-20) și în Regulamentul (UE) nr. 229/2013 ale Parlamentului European și ale Consiliului [[21]](#footnote-21) ar trebui să fie actualizate.

(36) Regulamentele (UE) nr. 1308/2013, (UE) nr. 1151/2012, (UE) nr. 251/2014, (UE) nr. 228/2013 și (UE) nr. 229/2013 ar trebui, prin urmare, să fie modificate în consecință.

(37) Ar trebui instituite dispoziții tranzitorii pentru cererile de protecție și de înregistrare a denumirilor de origine protejate, a indicațiilor geografice protejate și a specialităților tradiționale garantate care au fost depuse înainte de data intrării în vigoare a prezentului regulament și pentru cheltuielile suportate înainte de 1 ianuarie 2021 în temeiul schemelor de ajutoare pentru ulei de măsline și măsline de masă, fructe și legume, vin, apicultură și hamei stabilite la articolele 29 - 60 din Regulamentul (UE) nr. 1308/2013.

(38) Pentru a asigura o tranziție fără dificultăți către noul cadru juridic prevăzut în Regulamentul (UE) nr..../... (*Regulamentul privind planurile strategice PAC*), dispozițiile privind modificările aduse Regulamentului (UE) nr. 1308/2013 în ceea ce privește anumite scheme de ajutoare și rezerva pentru situațiile de criză din sectorul agricol și dispozițiile privind modificările aduse Regulamentelor (UE) nr. 228/2013 și (UE) nr. 229/2013 ar trebui să se aplice de la 1 ianuarie 2021,

ADOPTĂ PREZENTUL REGULAMENT:

Articolul 1
**Modificări la Regulamentul (UE) nr. 1308/2013**

Regulamentul (UE) nr. 1308/2013 se modifică după cum urmează:

1. Articolul 3 se modifică după cum urmează:
	* + 1. alineatul (2) se elimină;
			2. alineatele (3) și (4) se înlocuiesc cu următorul text:

„3. Definițiile prevăzute în Regulamentul (UE) .../... al Parlamentului European și al Consiliului\**[Regulamentul orizontal]* și în Regulamentul (UE) .../... al Parlamentului European și al Consiliului\*\* *[Regulamentul privind planurile strategice PAC]* se aplică în sensul prezentului regulament, cu excepția cazurilor în care se prevede altfel în prezentul regulament.

4. Comisia este împuternicită să adopte, în conformitate cu articolul 227, acte delegate care să modifice definițiile referitoare la sectoarele stabilite în anexa II în măsura în care este necesar pentru actualizarea definițiilor din perspectiva evoluțiilor pieței.

----------------------------

**\*** **Regulamentul (UE) .../... al Parlamentului European și al Consiliului din.... privind finanțarea și monitorizarea politicii agricole comune și de abrogare a Regulamentului (UE) nr. 1306/2013 (JO L...,..., p....).**

**\*\*** **Regulamentul (UE).../... al Parlamentului European și al Consiliului din ... de stabilire a normelor privind sprijinul pentru planurile strategice care urmează a fi elaborate de statele membre în cadrul politicii agricole comune (planurile strategice PAC) și finanțate de Fondul european de garantare agricolă (FEGA) și de Fondul european agricol pentru dezvoltare rurală (FEADR) și de abrogare a Regulamentelor (UE) nr. 1305/2013 și (UE) nr. 1307/2013 ale Parlamentului European și ale Consiliului (JO L ..., ..., p ...).”;**

1. Articolul 5 se înlocuiește cu următorul text:

„Articolul 5
**Rate de conversie pentru orez**

Comisia poate adopta acte de punere în aplicare prin care se stabilesc ratele de conversie pentru orez în diferite etape de prelucrare.

Respectivele acte de punere în aplicare se adoptă în conformitate cu procedura de examinare menționată la articolul 229 alineatul (2).”;

1. Articolul 6 se elimină;
2. Partea II titlul I capitolul II se modifică după cum urmează:
	* + 1. titlul se înlocuiește cu următorul text:

*„CAPITOLUL II*

*Ajutor pentru aprovizionarea instituțiilor de învățământ cu fructe și legume și cu lapte și produse lactate”;*

* + - 1. subtitlul „Secțiunea 1” și titlul său se elimină;
			2. Articolul 23a se modifică după cum urmează:

(i) alineatul (1) se înlocuiește cu următorul text:

„1. Fără a aduce atingere alineatului (4), ajutorul din cadrul programului pentru școli alocat pentru distribuirea de produse, pentru măsurile educative însoțitoare și pentru costurile aferente menționate la articolul 23 alineatul (1) nu depășește 220 804 135 EUR pe an școlar.

În cadrul respectivei limite globale, ajutorul nu depășește:

pentru fructele și legumele destinate școlilor: 130 608 466 EUR pe an școlar;

pentru laptele destinat școlilor: 90 195 669 EUR pe an școlar.”;

(ii) la alineatul (2) al treilea paragraf, se elimină ultima teză;

(iii) alineatul (4) se înlocuiește cu următorul text:

„4. Fără a depăși limita globală de 220 804 135 EUR prevăzută la alineatul (1), orice stat membru poate transfera, o dată pe an școlar, până la 20 % din una sau din cealaltă repartizare orientativă a sa.”;

* + - 1. Secțiunile 2 - 6, care acoperă articolele 29-60, se elimină;
1. la articolul 63, alineatul (1) se înlocuiește cu următorul text:

„1. Statele membre pun la dispoziție în fiecare an autorizații pentru plantări noi care corespund fie:

(a) unui procent de 1 % din suprafața totală cultivată în mod real cu viță-de-vie pe teritoriul lor, măsurată la data de 31 iulie a anului precedent; fie

(b) unui procent de 1 % dintr-o suprafață care cuprinde suprafața efectiv plantată cu viță-de-vie pe teritoriul lor, măsurată la data de 31 iulie 2015, și suprafața care face obiectul drepturilor de plantare acordate unor producători de pe teritoriul lor în conformitate cu articolul 85h, articolul 85i sau articolul 85k din Regulamentul (CE) nr. 1234/2007 și disponibile pentru conversia în autorizații la 1 ianuarie 2016, astfel cum este prevăzut la articolul 68 din acest regulament.”;

1. la articolul 81, alineatul (2) se înlocuiește cu următorul text:

„2. Sub rezerva alineatului (3), statele membre clasifică soiurile de struguri de vinificație care pot fi plantate, replantate sau altoite pe teritoriile lor în scopul producerii vinului.

Statele membre pot clasifica soiurile de struguri de vinificație atunci când:

(a) soiul respectiv aparține speciei *Vitis vinifera* sau *Vitis Labrusca;* sau

(b) soiul respectiv provine dintr-o încrucișare între specia *Vitis vinifera, Vitis Labrusca* și alte specii din genul *Vitis.*

În cazul în care un soi de struguri de vinificație este eliminat din clasificarea menționată la primul paragraf, defrișarea acestui soi se efectuează în termen de 15 ani de la eliminarea sa.”;

1. la articolul 90, alineatul (3) se înlocuiește cu următorul text:

„3. Sub rezerva unor prevederi contrare din acordurile internaționale încheiate în conformitate cu TFUE, importul produselor menționate la alineatul (1) este condiționat de prezentarea:

 (a) unui certificat care să ateste conformitatea cu dispozițiile menționate la alineatele (1) și (2), întocmit de un organism competent, inclus pe o listă care urmează să fie făcută publică de Comisie, în țara de origine a produsului;

(b) unui raport de analiză întocmit de un organism sau de o direcție desemnată de țara de origine a produsului, dacă produsul este destinat consumului uman direct.”;

1. în partea II titlul II capitolul 1 secțiunea 1 se inserează următoarea subsecțiune 4a:

„Subsecțiunea 4a

**Controale și sancțiuni**

Articolul 90a
**Controale și sancțiuni legate de normele de comercializare**

1. Fără a aduce atingere actelor privind sectorul vitivinicol care au fost adoptate în temeiul articolului 57 din Regulamentul (UE) [.../...] (*Regulamentul orizontal*), în cazul încălcării normelor Uniunii în sectorul vitivinicol, statele membre aplică sancțiuni administrative proporționale, eficace și disuasive în conformitate cu titlul IV capitolul I din regulamentul respectiv (*Regulamentul orizontal*).

2. Pentru a proteja fondurile Uniunii, precum și identitatea, proveniența și calitatea vinului produs în Uniune, Comisia este împuternicită să adopte acte delegate în conformitate cu articolul 227, în ceea ce privește:

(a) instituirea unei bănci analitice de date izotopice, care să fie construită pe baza eșantioanelor colectate de statele membre și care va contribui la detectarea fraudelor;

(b) norme care reglementează organismele de control și asistența pe care acestea și-o acordă reciproc;

(c) norme care reglementează utilizarea în comun a constatărilor statelor membre.

3. Comisia poate adopta acte de punere în aplicare de stabilire a tuturor măsurilor necesare pentru a stabili:

(a) procedurile referitoare la băncile de date ale statelor membre și la banca analitică de date izotopice care vor contribui la detectarea fraudelor;

(b) procedurile referitoare la cooperarea și asistența dintre autoritățile și organismele de control;

(c) în ceea ce privește obligația menționată la alineatul (3), normele de efectuare a controalelor de conformitate cu standardele de marketing, normele care reglementează autoritățile responsabile cu efectuarea controalelor, precum și cele privind conținutul și frecvența acestor controale și etapa de comercializare care urmează să facă obiectul controalelor respective.

Respectivele acte de punere în aplicare se adoptă în conformitate cu procedura de examinare menționată la articolul 229 alineatul (2).”;

1. Articolul 93 se modifică după cum urmează:
	* + 1. la alineatul (1), litera (a) se înlocuiește cu următorul text:

„(a) o «denumire de origine» înseamnă o denumire care identifică un produs, menționat la articolul 92 alineatul (1):

(i) a cărui calitate sau ale cărui caracteristici se datorează în principal sau exclusiv unui anumit mediu geografic cu factorii săi naturali și, atunci când este cazul, umani inerenți;

(ii) ca fiind originar dintr-un anumit loc, regiune sau, în cazuri excepționale, țară;

(iii) fabricat din struguri care provin exclusiv din zona geografică respectivă;

(iv) a cărui producere are loc în zona geografică respectivă; și

(v) care este obținut din soiuri de viță-de-vie aparținând speciei *Vitis vinifera* sau unei încrucișări între *Vitis vinifera* și alte specii din genul *Vitis*.”;

* + - 1. la alineatul (2), litera (c) se înlocuiește cu următorul text:

„(c) îndeplinesc cerințele menționate la alineatul (1) litera (a) punctele (i)-(v); și”;

* + - 1. alineatul (4) se înlocuiește cu următorul text:

„4. Producția, astfel cum este menționată la alineatul (1) litera (a) punctul (iv) și litera (b) punctul (iii), vizează toate operațiunile realizate, de la recoltarea strugurilor până la încheierea procesului de vinificare, cu excepția oricăror procese ulterioare producției.”;

1. la articolul 94 alineatul (1), teza introductivă se înlocuiește cu următorul text:

„Cererile de protecție a denumirilor ca denumiri de origine sau ca indicații geografice includ:”

1. la articolul 96, se adaugă următoarele alineate (6) și (7):

„6. Statul membru informează Comisia fără întârziere în cazul în care o procedură este lansată în fața unei instanțe naționale sau a unui alt organism național privind o cerere de protecție pe care statul membru a transmis-o Comisiei, în conformitate cu alineatul (5).

7. Dacă este cazul, Comisia poate adopta acte de punere în aplicare de suspendare a examinării cererii menționate la articolul 97 alineatul (2) până la momentul în care o instanță națională sau un alt organism național a hotărât cu privire la o contestație la o cerere de protecție în cazul în care statul membru a considerat că sunt îndeplinite cerințele în cadrul unei proceduri preliminare la nivel național în conformitate cu alineatul (5).

Actele de punere în aplicare respective se adoptă fără aplicarea procedurii menționate la articolul 229 alineatul (2) sau alineatul (3).”**;**

1. La articolul 97, alineatele (2), (3) și (4) se înlocuiesc cu următorul text:

„2. Comisia examinează cererile de protecție pe care le primește în conformitate cu articolele 94 și 96 alineatul (5). Aceasta examinează cererile pentru a detecta erori vădite, ținând seama de rezultatul procedurii preliminare naționale desfășurate de către statul membru în cauză.

Examinarea efectuată de Comisie nu ar trebui să depășească o perioadă de șase luni începând de la data primirii cererii din partea statului membru. În cazul în care această perioadă este depășită, Comisia le comunică în scris solicitanților motivele întârzierii.

3. În cazul în care, pe baza examinării efectuate în conformitate cu alineatul (2) din prezentul articol, Comisia consideră că sunt îndeplinite condițiile prevăzute la articolele 93, 100 și 101, aceasta adoptă acte de punere în aplicare cu privire la publicarea în *Jurnalul Oficial al Uniunii Europene* a documentului unic menționat la articolul 94 alineatul (1) litera (d) și a trimiterii la publicarea caietului de sarcini al produsului efectuată în cursul procedurii preliminare naționale.

Respectivele acte de punere în aplicare se adoptă fără a se aplica procedura menționată la articolul 229 alineatul (2) sau (3).

4. În cazul în care, pe baza examinării efectuate în conformitate cu alineatul (2) din prezentul articol, Comisia consideră că nu sunt îndeplinite condițiile prevăzute la articolele 93, 100 și 101, aceasta adoptă acte de punere în aplicare de respingere a cererii.

Respectivele acte de punere în aplicare se adoptă în conformitate cu procedura de examinare menționată la articolul 229 alineatul (2).”;

1. Articolele 98 și 99 se înlocuiesc cu următorul text:

„Articolul 98
**Procedura de opoziție**

Autoritățile dintr-un stat membru sau dintr-o țară terță sau orice persoană fizică sau juridică care are un interes legitim și este stabilită sau își are reședința într-o țară terță pot prezenta Comisiei o declarație de opoziție în termen de trei luni de la data publicării în *Jurnalul Oficial al Uniunii Europene* a documentului unic menționat la articolul 94 alineatul (1) litera (d). O declarație de opoziție este justificată în mod corespunzător.

Orice persoană fizică sau juridică care are un interes legitim și care își are reședința sau este stabilită într-un alt stat membru decât cel care a înaintat cererea de protecție poate depune declarația de opoziție prin intermediul autorităților din statul membru în care este stabilită sau în care își are reședința, într-un termen care permite depunerea unei declarații de opoziție în termenul prevăzut la primul alineat.

Articolul 99
**Decizia privind protecția**

1. În cazul în care Comisia nu a primit nicio declarație de opoziție admisibilă în conformitate cu articolul 98, ea adoptă acte de punere în aplicare de acordare a protecției. Respectivele acte de punere în aplicare se adoptă fără a se aplica procedura de examinare menționată la articolul 229 alineatul (2) sau (3).

2. În cazul în care Comisia a primit o declarație de opoziție admisibilă, ea adoptă acte de punere în aplicare fie de acordare a protecției, fie de respingere a cererii. Respectivele acte de punere în aplicare se adoptă în conformitate cu procedura de examinare menționată la articolul 229 alineatul (2).

3. Protecția conferită în temeiul prezentului articol nu aduc atingere conformității produselor în cauză cu alte norme ale Uniunii referitoare în special la introducerea produselor pe piață, la comercializarea și la etichetarea produselor alimentare.”

1. la articolul 103 se adaugă următorul alineat (4):

„4. Protecția menționată la alineatul (2) se aplică, de asemenea, în ceea ce privește mărfurile care intră pe teritoriul vamal al Uniunii fără să fie puse în liberă circulație pe teritoriul vamal al Uniunii și în ceea ce privește produsele vândute prin intermediul comerțului electronic în Uniune.”;

1. Articolul 106 se înlocuiește cu următorul text:

„Articolul 106
**Anularea**

Comisia poate, din inițiativă proprie sau la cererea motivată corespunzător a unui stat membru, a unei țări terțe ori a unei persoane fizice sau juridice având un interes legitim, să adopte acte de punere în aplicare prin care se anulează protecția acordată unei denumiri de origine sau unei indicații geografice, în una sau mai multe dintre următoarele situații:

* + - 1. în cazul în care nu mai este garantată conformitatea cu caietul de sarcini corespunzător produsului;
			2. în cazul în care niciun produs care poartă denumirea de origine sau indicația geografică respectivă nu a fost introdus pe piață timp de cel puțin șapte ani consecutivi;
			3. în cazul în care un solicitant care satisface condițiile stabilite la articolul 95 declară că nu mai dorește să mențină protecția unei denumiri de origine sau a unei indicații geografice.

Respectivele acte de punere în aplicare se adoptă în conformitate cu procedura de examinare menționată la articolul 229 alineatul (2).”;

1. Articolul 111 se elimină;
2. în partea II titlul II capitolul I secțiunea 2 se adaugă următoarea subsecțiune 4:

„Subsecțiunea 4

**Controale legate de denumirile de origine, de indicațiile geografice și de mențiunile tradiționale**

Articolul 116a
**Controale**

1. Statele membre iau măsurile necesare pentru a împiedica utilizarea ilicită a denumirilor de origine protejate, a indicațiilor geografice protejate și a mențiunilor tradiționale protejate menționate în prezentul regulament.

2. Statele membre desemnează autoritatea competentă responsabilă cu efectuarea controalelor privind obligațiile stabilite în prezenta secțiune. În acest scop, se aplică articolele 4 alineatul (2), 4 alineatul (4), 5 alineatul (1), 5 alineatul (4) și 5 alineatul (5) din Regulamentul (UE) 2017/625 al Parlamentului European și al Consiliului\*.

3. În cadrul Uniunii, autoritatea competentă menționată la alineatul (2) sau unul sau mai multe organisme delegate în sensul articolului 3 punctul 5 din Regulamentul (UE) 2017/625 care acționează în calitate de organism de certificare a produselor în conformitate cu criteriile prevăzute la titlul II capitolul III din regulamentul respectiv, verifică conformitatea anuală cu caietul de sarcini, pe parcursul producerii vinului și în timpul sau după condiționarea acestuia.

4. Comisia adoptă acte de punere în aplicare privind:

comunicarea pe care statele membre trebuie să o transmită Comisiei;

normele care reglementează autoritatea responsabilă cu verificarea conformității cu caietul de sarcini al produsului, inclusiv în cazul în care zona geografică se află într-o țară terță;

acțiunile care trebuie întreprinse de statele membre pentru a preveni utilizarea ilicită a denumirilor de origine protejate, a indicațiilor geografice protejate și a mențiunilor tradiționale protejate;

controalele și verificările care trebuie efectuate de statele membre, inclusiv testările.

Respectivele acte de punere în aplicare se adoptă în conformitate cu procedura de examinare menționată la articolul 229 alineatul (2).

\* **Regulamentul (UE) 2017/625 al Parlamentului European și al Consiliului din 15 martie 2017 privind controalele oficiale și alte activități oficiale efectuate pentru a asigura aplicarea legislației privind alimentele și furajele, a normelor privind sănătatea și bunăstarea animalelor, sănătatea plantelor și produsele de protecție a plantelor, de modificare a Regulamentelor (CE) nr. 999/2001, (CE) nr. 396/2005, (CE) nr. 1069/2009, (CE) nr. 1107/2009, (UE) nr. 1151/2012, (UE) nr. 652/2014, (UE) 2016/429 și (UE) 2016/2031 ale Parlamentului European și ale Consiliului, a Regulamentelor (CE) nr. 1/2005 și (CE) nr. 1099/2009 ale Consiliului și a Directivelor 98/58/CE, 1999/74/CE, 2007/43/CE, 2008/119/CE și 2008/120/CE ale Consiliului și de abrogare a Regulamentelor (CE) nr. 854/2004 și (CE) nr. 882/2004 ale Parlamentului European și ale Consiliului, precum și a Directivelor 89/608/CEE, 89/662/CEE, 90/425/CEE, 91/496/CEE, 96/23/CE, 96/93/CE și 97/78/CE ale Consiliului și a Deciziei 92/438/CEE a Consiliului (regulamentul privind controalele oficiale) (JO L 95, 7.4.2017, p. 1).”;**

1. Articolul 119 se modifică după cum urmează:
	* + 1. la alineatul (1), teza introductivă se înlocuiește cu următorul text:

„Etichetarea și prezentarea produselor menționate în anexa VII partea II punctele 1-11, 13, 15, 16, 18 și 19 comercializate în Uniune sau destinate exportului conțin următoarele indicații obligatorii:”;

* + - 1. se adaugă următorul alineat (4):

„(4) Statele membre iau măsuri pentru a se asigura că produsele menționate la alineatul (1) care nu sunt etichetate în conformitate cu dispozițiile din prezentul regulament nu sunt introduse pe piață, sau că sunt retrase, în cazul în care au fost deja introduse pe piață.”

1. la articolul 120 alineatul (1), teza introductivă se înlocuiește cu următorul text:

„Etichetarea și prezentarea produselor menționate în anexa VII partea II punctele 1-11, 13, 15, 16, 18 și 19 pot conține în special următoarele indicații facultative:”;

1. La articolul 122, alineatul (1) se modifică după cum urmează:
	* + 1. la litera (b), punctul (ii) se elimină;
			2. la litera (c) se adaugă următorul punct (iii):

„(iii) termenii care fac trimitere la o exploatație și condițiile de utilizare a acestora.”;

* + - 1. la litera (d), punctul (i) se înlocuiește cu următorul text:

„(i) condițiile de utilizare a anumitor forme de sticle și a sistemelor de închidere, precum și o listă a anumitor forme specifice de sticle;”;

1. Partea II titlul II capitolul II secțiunea 1 se modifică după cum urmează:
	* + 1. Articolul 124 se elimină;
			2. subtitlul „Subsecțiunea 1” și titlul acestuia se elimină;
			3. Subsecțiunile 2 și 3, care cuprind articolele 127 - 144, se elimină;
2. la articolul 145 alineatul (3), prima teză se înlocuiește cu următorul text:

„Statele membre care prevăd măsura de restructurare și reconversie a plantațiilor viticole în cadrul planurilor lor strategice PAC, în conformitate cu articolul 52 alineatul (1) litera (a) din Regulamentul (UE) .../... [*Regulamentul privind planurile strategice PAC*], transmit Comisiei, pe baza registrului plantațiilor viticole, până la data de 1 martie a fiecărui an, un inventar actualizat al potențialului lor de producție.”;

1. Articolul 189 se elimină;
2. Articolele 192 și 193 se elimină;
3. în capitolul IV, se introduce următorul articol 193a:

 „Articolul 193a
**Suspendarea taxelor la import pentru melasă**

Comisia poate adopta acte de punere în aplicare de suspendare totală sau parțială a taxelor la import pentru melasa încadrată la codul NC 1703.

Actele de punere în aplicare respective se adoptă fără aplicarea procedurii menționate la articolul 229 alineatul (2) sau alineatul (3).”;

1. În partea III, capitolul VI, care cuprinde articolele 196-204, se elimină;
2. La articolul 225, literele (a) - (d) se elimină;
3. În partea V, capitolul III, care cuprinde articolul 226, se elimină.
4. Anexa II partea II se modifică după cum urmează:
	* + 1. în secțiunea A punctul 4, a doua teză se elimină;
			2. secțiunea B se elimină;
5. Anexa III se modifică după cum urmează:
	* + 1. titlul se înlocuiește cu următorul:

„CALITATEA STANDARD PENTRU OREZ ȘI ZAHĂR MENȚIONATĂ LA ARTICOLUL 1a DIN REGULAMENTUL (UE) nr. 1370/2013\*

**\*** **Regulamentul (UE) nr. 1370/2013 al Consiliului din 16 decembrie 2013 privind măsuri pentru stabilirea anumitor ajutoare și restituții în legătură cu organizarea comună a piețelor produselor agricole (JO L 346, 20.12.2013, p. 12)”;**

* + - 1. în partea B, secțiunea I se elimină;
1. Anexa VI se elimină;
2. la anexa VII partea II, se adaugă următoarele puncte 18 și 19:

„18. Termenul « dezalcoolizat » poate fi utilizat împreună cu denumirea produselor vitivinicole menționate la punctele 1 și 4 - 9, atunci când produsul:

(a) este obținut din vin conform definiției de la punctul 1, vin spumant conform definiției de la punctul 4, vin spumant de calitate conform definiției de la punctul 5, vin spumant de calitate de tip aromat conform definiției de la punctul 6, vin spumos conform definiției de la punctul 7, vin petiant conform definiției de la punctul 8 sau din vin perlant conform definiției de la punctul 9;

(b) a fost supus unui tratament de dezalcoolizare în conformitate cu procedeele precizate în anexa VIII partea I secțiunea E;și

(c) are o tărie alcoolică totală de maximum 0,5 % în volume.

19. Termenul « parțial dezalcoolizat » poate fi utilizat împreună cu denumirea produselor vitivinicole menționate la punctele 1 și 4 - 9, atunci când produsul:

(a) este obținut din vin conform definiției de la punctul 1, vin spumant conform definiției de la punctul 4, vin spumant de calitate conform definiției de la punctul 5, vin spumant de calitate de tip aromat conform definiției de la punctul 6, vin spumos conform definiției de la punctul 7, vin petiant conform definiției de la punctul 8 sau din vin perlant conform definiției de la punctul 9;

(b) a fost supus unui tratament de dezalcoolizare în conformitate cu procedeele precizate în anexa VIII partea I secțiunea E; și

(c) are o tărie alcoolică totală de peste 0,5 % în volume și, în urma aplicării procedeelor precizate în anexa VIII partea I secțiunea E, tăria sa alcoolică totală este redusă cu peste 20 % în volume, în comparație cu tăria sa alcoolică totală inițială.”;

1. în anexa VIII partea I se adaugă secțiunea E următoare:

„E. Procedeele de dezalcoolizare

Următoarele procedee de dezalcoolizare, fie că sunt utilizate în mod independent fie în combinație, sunt autorizate pentru a reduce o parte sau întreg conținutul de etanol al produselor vitivinicole menționate la punctele 1 și 4 - 9 din anexa VII partea II:

(a) evaporare parțială sub vid;

(b) procese de membrană;

(c) distilare.

Procedeele de dezalcoolizare nu produc defecte organoleptice ale produsului vitivinicol. Eliminarea etanolului din produsul vitivinicol trebuie să nu fie efectuată în combinație cu creșterea conținutului de zahăr din mustul de struguri.”.

Articolul 2
**Modificări ale Regulamentului (UE) nr. 1151/2012**

Regulamentul (UE) nr. 1151/2012 se modifică după cum urmează:

1. la articolul 2, alineatele (2) și (3) se înlocuiesc cu următorul text:

„2. Prezentul regulament nu se aplică băuturilor spirtoase sau produselor vitivinicole definite în partea II a anexei VII la Regulamentul (UE) nr. 1308/2013, cu excepția oțeturilor de vin.

3. Prezentul regulament, în special înregistrările efectuate în temeiul articolului 52, nu aduc atingere conformității produselor în cauză cu alte norme ale Uniunii referitoare în special la introducerea produselor pe piață, la comercializarea și la etichetarea produselor alimentare.;

1. la articolul 5 alineatul (1), litera (b) se înlocuiește cu următorul text:

„(b) a cărui calitate sau ale cărui caracteristici se datorează în principal sau exclusiv unui anumit mediu geografic cu factorii săi naturali și, atunci când este cazul, umani inerenți;”;

1. la articolul 7 alineatul (1), litera (d) se elimină;
2. la articolul 10 alineatul (1), teza introductivă se înlocuiește cu următorul text:

„ O declarație de opoziție motivată, astfel cum este menționată la articolul 51 alineatul (1), este admisibilă numai atunci când este primită de Comisie în termenul limită prevăzut la respectivul alineat și dacă:”;

1. la articolul 13 se adaugă următorul alineat (4):

„4. Protecția menționată la alineatul (1) se aplică, de asemenea, în ceea ce privește mărfurile care intră pe teritoriul vamal al Uniunii fără să fie puse în liberă circulație pe teritoriul vamal al Uniunii și în ceea ce privește produsele vândute prin intermediul comerțului electronic.”;

1. Articolul 15 se modifică după cum urmează:
	* + 1. la alineatul (1), al doilea paragraf se înlocuiește cu următorul text:

Respectivele acte de punere în aplicare se adoptă fără a se aplica procedura de examinare menționată la articolul 57 alineatul (2).”;

* + - 1. la alineatul (2), teza introductivă se înlocuiește cu următorul text:

Fără a aduce atingere articolului 14, Comisia poate adopta acte de punere în aplicare care prelungesc perioada de tranziție menționată la alineatul (1) din prezentul articol, în cazuri justificate, atunci când se demonstrează că:

1. se adaugă următorul articol 16a:

 „Articolul 16a
**Indicații geografice existente pentru produsele vitivinicole aromatizate**

Denumirile introduse în registrul înființat în temeiul articolului 21 din Regulamentul (UE) nr. 251/2014 **al Parlamentului European și al Consiliului** **\*** se introduc în mod automat în registrul menționat la articolul 11 din prezentul regulament. Caietele de sarcini corespunzătoare sunt considerate caietele de sarcini în sensul articolului 7 din prezentul regulament.

\* **Regulamentul (UE) nr. 251/2014 al Parlamentului European și al Consiliului din 26 februarie 2014 privind definirea, descrierea, prezentarea, etichetarea și protejarea indicațiilor geografice ale produselor vitivinicole aromatizate și de abrogare a Regulamentului (CEE) nr. 1601/91 al Consiliului (JO L 84, 20.03.2014, p. 14).”;**

1. la articolul 21 alineatul (1), teza introductivă se înlocuiește cu următorul text:

„O declarație de opoziție motivată, astfel cum este menționată la articolul 51 alineatul (1), este declarată admisibilă numai atunci când este primită de Comisie înainte de expirarea termenului și dacă:”;

1. se adaugă următorul articol 24a:

 „Articolul 24a
**Perioade de tranziție pentru utilizarea specialităților tradiționale garantate**

Comisia poate adopta acte de punere în aplicare care să acorde o perioadă de tranziție de până la cinci ani astfel încât produsele a căror denumire constă în sau conține o denumire care contravine articolului 24 alineatul (1) să poată fi utilizate în continuare sub denumirea cu care au fost comercializate, cu condiția să existe o declarație de opoziție admisibilă în temeiul articolului 49 alineatul (3) sau al articolului 51, care arată că denumirea respectivă a fost utilizată în mod legal pe piața Uniunii timp de cel puțin cinci ani înainte de data publicării prevăzute la articolul 50 alineatul (2) litera (a).

Respectivele acte de punere în aplicare se adoptă fără a se aplica procedura de examinare menționată la articolul 57 alineatul (2).”;

1. la articolul 49, se adaugă următoarele alineate (8) și (9):

„8. Statul membru informează Comisia fără întârziere în cazul în care o procedură este lansată în fața unei instanțe naționale sau a unui alt organism național privind o cerere transmisă Comisiei, în conformitate cu alineatul (4).

9. Dacă este cazul, Comisia poate adopta acte de punere în aplicare de suspendare a examinării cererii de înregistrare menționate la articolul 50 până la momentul în care o instanță națională sau un alt organism național a hotărât cu privire la o contestație la o cerere de înregistrare în cazul în care statul membru a luat o decizie favorabilă în cadrul unei proceduri la nivel național în conformitate cu alineatul (4).

Respectivele acte de punere în aplicare se adoptă fără a se aplica procedura de examinare menționată la articolul 57 alineatul (2).”;

1. Articolul 50 se înlocuiește cu următorul text:

„Articolul 50
**Verificarea de către Comisie și publicarea în scopul manifestării opoziției**

1. Comisia examinează cererile de înregistrare pe care le primește în conformitate cu articolul 49 alineatul (4) și alineatul (5). Comisia examinează cererile pentru a detecta erori vădite, ținând seama de rezultatul procedurii de examinare și de opoziție desfășurate de către statul membru în cauză.

Examinarea efectuată de Comisie nu ar trebui să depășească o perioadă de șase luni începând de la data primirii cererii din partea statului membru. În cazul în care această perioadă este depășită, Comisia comunică în scris solicitantului motivele întârzierii.

Cel puțin în fiecare lună, Comisia publică lista denumirilor care au făcut obiectul unor cereri de înregistrare, precum și data depunerii acestora.

2. În cazul în care, pe baza examinării efectuate în conformitate cu alineatul (1), Comisia consideră că sunt îndeplinite condițiile prevăzute la articolele 5 și 6 în ceea ce privește cererile de înregistrare depuse în temeiul sistemului prevăzut la titlul II, sau că sunt îndeplinite condițiile stabilite la articolul 18 alineatele (1) și (2) în ceea ce privește cererile depuse în temeiul sistemului prevăzut la titlul III, aceasta publică în *Jurnalul Oficial al Uniunii Europene*:

(a) documentul unic și trimiterea la publicarea caietului de sarcini, în cazul cererilor depuse în temeiul sistemului prevăzut la titlul II;

(b) caietul de sarcini, în cazul cererilor depuse în temeiul sistemului prevăzut la titlul III.”;

1. Articolul 51 se modifică după cum urmează:
	* + 1. alineatul (1) se înlocuiește cu următorul text:

„1. Autoritățile dintr-un stat membru sau dintr-o țară terță sau o persoană fizică sau juridică având un interes legitim și stabilită într-o țară terță pot prezenta Comisiei o declarație de opoziție motivată, în termen de trei luni de la data publicării în *Jurnalul Oficial al Uniunii Europene*.

O persoană fizică sau juridică având un interes legitim, stabilită sau cu reședința într-un stat membru diferit de cel în care a fost depusă cererea, poate prezenta o declarație de opoziție motivată statului membru în care este stabilită sau în care își are reședința, în termenul de prezentare a unui act de opoziție prevăzut la primul paragraf.”;

* + - 1. alineatul (2) se înlocuiește cu următorul text:

„2. Comisia examinează admisibilitatea declarației de opoziție motivate bazate în special pe motivele de opoziție prevăzute la articolul 10 în ceea ce privește denumirile de origine protejate și indicațiile geografice protejate și bazate în special pe motivele de opoziție prevăzute la articolul 21 în ceea ce privește specialitățile tradiționale garantate.”;

* + - 1. alineatul (3) se înlocuiește cu următorul text:

„3. În cazul în care Comisia consideră că declarația de opoziție motivată este admisibilă, aceasta invită, în termen de cinci luni de la data publicării cererii în *Jurnalul Oficial al Uniunii Europene*, autoritatea sau persoana care a depus declarația de opoziție motivată și autoritatea sau organismul care a transmis Comisiei cererea să înceapă consultări corespunzătoare pentru o perioadă rezonabilă care nu trebuie să depășească trei luni.

Autoritatea sau persoana care a depus declarația de opoziție motivată și autoritatea sau organismul care a depus cererea încep aceste consultări adecvate fără întârzieri nejustificate. Ei își pun la dispoziție, în mod reciproc, informațiile relevante pentru a evalua dacă cererea de înregistrare respectă condițiile prevăzute în prezentul regulament. Dacă nu se ajunge la niciun acord, informațiile respective sunt puse la dispoziția Comisiei.

În orice moment din cursul perioadei de consultări, la cererea solicitantului, Comisia poate prelungi termenul consultărilor cu maximum trei luni.”;

* + - 1. alineatul (5) se înlocuiește cu următorul text:

„5. Declarația de opoziție motivată și alte documente care sunt transmise Comisiei în conformitate cu alineatele (1), (2) și (3) se întocmesc într-una dintre limbile oficiale ale Uniunii.”;

1. la articolul 52, alineatul (2) se înlocuiește cu următorul text:

„2. În cazul în care nu primește nicio declarație de opoziție motivată admisibilă în temeiul articolului 51, Comisia adoptă, fără aplicarea procedurii de examinare menționate la articolul 57 alineatul (2), acte de punere în aplicare de înregistrare a denumirii.”;

1. la articolul 53, alineatele (2) și (3) se înlocuiesc cu următorul text:

„2. Modificările aduse caietului de sarcini sunt clasificate în două categorii din punct de vedere a importanței lor: Modificările aduse de Uniune, care necesită o procedură de opoziție la nivelul Uniunii și modificările standard, care trebuie să fie abordate la nivelul statului membru sau al țării terțe.

O modificare este considerată a fi o modificare adusă de Uniune în cazul în care:

(a) include o modificare a denumirii de origine protejată, a indicației geografice protejate sau a specialității tradiționale garantate;

(b) riscă să anuleze legăturile menționate la articolul 5 alineatul (1) litera (b) pentru denumirile de origine protejate și la articolul 5 alineatul (2) pentru indicațiile geografice protejate;

(c) introduce modificări la metoda de producție sau la utilizarea de materii prime și de ingrediente care se abat de la practicile tradiționale și de la utilizările pentru specialitățile tradiționale garantate;

(d) presupune noi restricții asupra comercializării produsului.

Toate celelalte modificări ale caietului de sarcini al produsului sunt considerate a fi modificări standard. O modificare temporară care se referă la o modificare temporară a caietului de sarcini al produsului ca urmare a instituirii de măsuri sanitare și fitosanitare obligatorii de către autoritățile publice sau o modificare temporară necesară ca urmare a calamităților naturale sau condițiilor meteorologice nefavorabile recunoscute în mod oficial de către autoritățile competente sunt, de asemenea, considerate a fi modificări standard.

Modificările aduse de Uniune sunt aprobate de Comisie. Procedura de aprobare urmează, *mutatis mutandis*, procedura prevăzută la articolele 49 - 52.

Modificările standard sunt aprobate de către statul membru pe teritoriul căruia se află aria geografică a produsului în cauză și sunt notificate Comisiei. Țările terțe aprobă modificările standard în conformitate cu legislația aplicabilă în țara terță în cauză și le notifică Comisiei.

Modificările sunt examinate ținând seama de alte elemente ale caietului de sarcini al produsului. Dacă este cazul, Comisia sau statul membru în cauză poate invita solicitantul să modifice alte elemente din caietele de sarcini al produsului.

3. Pentru a facilita procesul administrativ al Uniunii, precum și modificările standard aduse caietului de sarcini al produsului, inclusiv în cazurile în care modificarea nu implică nicio schimbare a documentului unic, se deleagă Comisiei competența de a adopta acte delegate, în conformitate cu articolul 56, care completează normele privind procedura de înaintare a cererilor de modificare.

Comisia poate adopta acte de punere în aplicare de stabilire a unor norme detaliate privind procedurile, forma și prezentarea unei cereri de modificare, precum și privind notificarea modificărilor standard către Comisie. Respectivele acte de punere în aplicare se adoptă în conformitate cu procedura de examinare menționată la articolul 57 alineatul (2).”;

1. la punctul I din anexa I, se adaugă următoarele liniuțe:

„- vinuri aromatizate, astfel cum sunt definite la articolul 3 punctul (2) din Regulamentul (UE) nr. 251/2014;

- alte băuturi alcoolice, cu excepția băuturilor spirtoase și a produselor vitivinicole, astfel cum sunt definite în partea II din anexa VII la Regulamentul (UE) nr. 1308/2013.”.

Articolul 3
**Modificări ale Regulamentului (UE) nr. 251/2014**

1. titlul se înlocuiește cu următorul:

**„Regulamentul (UE) nr. 251/2014 al Parlamentului European și al Consiliului din 26 februarie 2014 privind definirea, descrierea, prezentarea și etichetarea produselor vitivinicole aromatizate și de abrogare a Regulamentului (CEE) nr. 1601/91 al Consiliului”**

1. la articolul 1, alineatul (1) se înlocuiește cu următorul text:

„1. Prezentul regulament stabilește norme privind definirea, descrierea, prezentarea și etichetarea produselor vitivinicole aromatizate.”;

1. la articolul 2, punctul 3 se elimină;
2. la articolul 5, alineatul (4) se înlocuiește cu următorul text:

„4. Denumirile de vânzare pot fi completate sau înlocuite cu una dintre indicațiile geografice ale produselor vitivinicole aromatizate protejate în temeiul Regulamentului (UE) nr. 1151/2012.

1. la articolul 8, alineatul (2) se înlocuiește cu următorul text:

„2. Denumirea indicației geografice a unui produs vitivinicol aromatizat care este protejată în temeiul Regulamentului (UE) nr. 1151/2012 apare pe etichetă în versiunea (versiunile) lingvistică (lingvistice) în care este înregistrată, chiar dacă indicația geografică înlocuiește denumirea de vânzare în conformitate cu articolul 5 alineatul (4) din prezentul regulament.

În cazul în care denumirea unei indicații geografice a unui produs vitivinicol aromatizat care este protejată în temeiul Regulamentului (UE) nr. 1151/2012 este scrisă folosind un alfabet nelatin, aceasta poate apărea și într-una sau mai multe dintre limbile oficiale ale Uniunii.”;

1. Articolul 9 se elimină;
2. Capitolul III se elimină.

Articolul 4
**Modificarea Regulamentului (UE) nr. 228/2013**

La articolul 30, alineatele (2) și (3) se înlocuiesc cu următorul text:

„2. Pentru fiecare exercițiu financiar, Uniunea finanțează măsurile prevăzute în capitolele III și IV până la o sumă anuală maximă de:

- pentru departamentele franceze de peste mări: 267 580 000 EUR

- Azore și Madeira: 102 080 000 EUR

- Insulele Canare: 257 970 000 EUR

3. Sumele pentru fiecare exercițiu financiar pentru finanțarea măsurilor prevăzute în capitolul III nu pot depăși următoarele cuantumuri:

- pentru departamentele franceze de peste mări: 25 900 000 EUR

- Azore și Madeira: 20 400 000 EUR

- Insulele Canare: 69 900 000 EUR

Comisia adoptă acte de punere în aplicare pentru a stabili cerințele conform cărora statele membre pot modifica alocarea resurselor stabilite în fiecare an pentru diferitele produse care beneficiază de regimul de aprovizionare. Actele de punere în aplicare respective se adoptă în conformitate cu procedura de examinare menționată la articolul 34 alineatul (2).”.

Articolul 5
**Modificarea Regulamentului (UE) nr. 229/2013**

La articolul 18, alineatele (2) și (3) se înlocuiesc cu următorul text:

„2. Uniunea finanțează măsurile prevăzute în capitolele III și IV până la valoarea maximă de 23 000 000 EUR.

3. Cuantumul alocat pentru finanțarea regimului specific de aprovizionare prevăzut în capitolul III nu poate depăși valoarea de 6 830 000 EUR.”

Articolul 6
**Dispoziții tranzitorii**

1. Normele aplicabile înainte de data intrării în vigoare a prezentului regulament continuă să se aplice pentru cererile de protecție a denumirilor de origine sau a indicațiilor geografice primite de Comisie în temeiul Regulamentului (UE) nr. 1308/2013 înainte de data intrării în vigoare a prezentului regulament și pentru cererile de înregistrare a denumirilor de origine protejate, a indicațiilor geografice protejate sau a specialităților tradiționale garantate primite de Comisie în temeiul Regulamentului (UE) nr. 1151/2012 înainte de data intrării în vigoare a prezentului regulament.

2. Normele aplicabile înainte de data intrării în vigoare a prezentului regulament continuă să se aplice în cazul cererilor de protecție a denumirilor de vinuri aromatizate ca indicație geografică care au fost primite de Comisie în temeiul Regulamentului (UE) nr. 251/2014 înainte de data intrării în vigoare a prezentului regulament. Cu toate acestea, decizia privind înregistrarea se adoptă în conformitate cu articolul 52 din Regulamentul (UE) nr. 1151/2012, astfel cum a fost modificat prin articolul 2 punctul 13 din prezentul regulament.

3. Articolele 29 - 60 din Regulamentul (UE) nr. 1308/2013 continuă să se aplice după data de 1 ianuarie 2021 în ceea ce privește cheltuielile efectuate înainte de 1 ianuarie 2021 în cadrul schemelor de ajutoare menționate la articolele respective.

Articolul 7
**Intrare în vigoare și aplicare**

Prezentul regulament intră în vigoare în a [X] zi de la data publicării în *Jurnalul Oficial al Uniunii Europene*.

Articolul 1 punctele 1 litera (b), 4, 8, 17, 22, 27, 28 și 31 și articolele 4 și 5 intră în vigoare la data de 1 ianuarie 2021.

Prezentul regulament este obligatoriu în toate elementele sale și se aplică direct în toate statele membre.

Adoptat la Bruxelles,

Pentru Parlamentul European Pentru Consiliu

Președintele Președintele

FIȘĂ FINANCIARĂ LEGISLATIVĂ

1. CADRUL PROPUNERII/INIȚIATIVEI

 1.1. Titlul propunerii/inițiativei

 1.2. Domeniul (domeniile) de politică în cauză în structura ABM/ABB

 1.3. Natura propunerii/inițiativei

 1.4. Motivele propunerii/inițiativei

 1.5. Durata și impactul financiar

 1.6. Modul (modurile) de gestiune preconizat(e)

2. MĂSURI DE GESTIUNE

 2.1. Norme în materie de monitorizare și raportare

 2.2. Sistemul de gestiune și de control

 2.3. Măsuri de prevenire a fraudelor și a neregulilor

3. IMPACTUL FINANCIAR ESTIMAT AL PROPUNERII/INIȚIATIVEI

 3.1. Rubrica (rubricile) din cadrul financiar multianual și linia (liniile) bugetară (bugetare) de cheltuieli afectată (afectate)

 3.2. Impactul estimat asupra cheltuielilor

 3.2.1. Sinteza impactului estimat asupra cheltuielilor

 3.2.2. Impactul estimat asupra creditelor cu caracter administrativ

 3.2.3. Contribuția terților

 3.3. Impactul estimat asupra veniturilor

1. CADRUL PROPUNERII

1.1. Titlul propunerii

a) Propunere de regulament al Parlamentului European și al Consiliului privind finanțarea, gestionarea și monitorizarea politicii agricole comune și de abrogare a Regulamentului (UE) nr. 1306/2013;

b) Propunere de regulament al Parlamentului European și al Consiliului de stabilire a normelor privind sprijinul pentru planurile strategice care urmează a fi elaborate de statele membre în cadrul politicii agricole comune (planurile strategice PAC) și finanțate de Fondul european de garantare agricolă (FEGA) și de Fondul european agricol pentru dezvoltare rurală (FEADR) și de abrogare a Regulamentelor (UE) nr. 1305/2013 și (UE) nr. 1307/2013 ale Parlamentului European și ale Consiliului;

c) Propunere de regulament al Parlamentului European și al Consiliului de modificare a Regulamentului (UE) nr. 1308/2013 de instituire a unei organizări comune a piețelor produselor agricole, a Regulamentului (UE) nr. 1151/2012 privind sistemele din domeniul calității produselor agricole și alimentare, a Regulamentului (UE) nr. 251/2014 privind definirea, descrierea, prezentarea, etichetarea și protejarea indicațiilor geografice ale produselor vitivinicole aromatizate, a Regulamentului (UE) nr. 228/2013 privind măsurile specifice din domeniul agriculturii în favoarea regiunilor ultraperiferice ale Uniunii și a Regulamentului (UE) nr. 229/2013 privind măsurile specifice din domeniul agriculturii în favoarea insulelor mici din Marea Egee.

1.2. Domeniul (domeniile) de politică în cauză *(clusterul de programe)*

Clusterul de programe 8 - Agricultură și politica maritimă din rubrica 3 din cadrul financiar multianual (CFM) 2021-2027 – Resurse naturale și mediu

1.3. Propunerea/inițiativa se referă la:

🞎**o acțiune nouă ca urmare a unui proiect-pilot/a unei acțiuni pregătitoare[[22]](#footnote-22)**

🗷**prelungirea unei acțiuni existente**

🞎**o fuziune sau o redirecționare a una sau mai multe acțiuni către o altă/o nouă acțiune**

1.4. Motivele propunerii/inițiativei

1.4.1. Cerința (cerințele) care trebuie îndeplinită (îndeplinite) pe termen scurt sau lung, inclusiv un calendar detaliat pentru punerea în aplicare a inițiativei

Obiectivele politicii agricole comune (PAC), prevăzute la articolul 39 din Tratatul privind funcționarea Uniunii Europene, vizează:

(a) creșterea productivității agricole (inclusiv prin progresul tehnic și prin folosirea optimă a factorilor de producție);

(b) asigurarea, prin urmare, a unui nivel de trai echitabil pentru membrii comunității agricole (inclusiv prin creșterea veniturilor);

(c) stabilizarea piețelor;

(d) garantarea siguranței aprovizionărilor; și

(e) asigurarea unor prețuri rezonabile de livrare către consumatori.

Aceste obiective sunt adaptate și articulate în funcție de provocările menționate în secțiunea 1.4.2 de mai jos, cu scopul de a pune accentul pe cele 10 priorități ale Comisiei pentru perioada 2015-2019 și pe obiectivele de dezvoltare durabilă ale ONU și de a îndeplini propunerile de mai sus, care vizează instituirea cadrului legislativ pentru politica agricolă comună pentru perioada 2021-2027 – O politică agricolă comună mai simplă, mai inteligentă, mai modernă și mai durabilă.

1.4.2. Valoarea adăugată a intervenției Uniunii (aceasta poate rezulta din diferiți factori, de exemplu mai buna coordonare, certitudinea juridică, o mai mare eficacitate sau complementaritate). În sensul prezentului punct, „valoarea adăugată a intervenției Uniunii” reprezintă valoarea rezultată din intervenția Uniunii care depășește valoarea ce ar fi fost creată de simpla intervenție a statelor membre.

Natura globală și transfrontalieră a provocărilor esențiale cu care se confruntă agricultura și zonele rurale din UE necesită o politică comună la nivelul UE. PAC abordează aceste provocări prin:

● asigurarea unei piețe unice și a unor condiții de concurență echitabile prin intermediul unui sistem comun de sprijin de tip „plasă de siguranță” pentru venituri, care consolidează securitatea alimentară și care evită eventualele denaturări ale concurenței;

● consolidarea rezilienței sectorului agricol al UE necesare pentru a valorifica oportunitățile oferite de globalizare și

● obținerea de rezultate în ceea ce privește principalele provocări în materie de durabilitate, precum schimbările climatice, utilizarea apei, calitatea aerului și biodiversitatea prin intermediul componentei de mediu a arhitecturii PAC.

În alte domenii, o puternică dimensiune la nivelul UE trebuie să fie combinată cu un nivel mai ridicat de subsidiaritate. Aceste domenii includ siguranța alimentară (de exemplu, armonizarea standardelor), provocările cu care se confruntă zonele rurale (cu diferențe mari între statele membre în ceea ce privește rata șomajului în mediul rural), infrastructura și serviciile slab dezvoltate în zonele rurale, deficiențele existente în ceea ce privește cercetarea și inovarea, precum și problemele legate de calitatea produselor alimentare, de sănătatea publică și de alimentație. Un răspuns adecvat la aceste provocări la nivelul UE permite o acțiune mai eficientă și mai eficace atunci când este însoțit de un nivel mai ridicat de flexibilitate la nivelul statelor membre.

1.4.3. Învățăminte desprinse din experiențe anterioare similare

Pe baza evaluării cadrului de politică actual, au fost realizate o consultare amplă cu părțile interesate, precum și o analiză a provocărilor și nevoilor viitoare și o evaluare cuprinzătoare a impactului. Mai multe detalii pot fi găsite în evaluarea impactului și în expunerea de motive care însoțesc propunerile legislative.

1.4.4. Compatibilitatea și posibila sinergie cu alte instrumente corespunzătoare

În ceea ce privește PAC, în principal, se vor obține sinergii semnificative și efecte de simplificare importante prin regruparea în cadrul strategic unic al Planului strategic PAC a punerii în aplicare a intervențiilor finanțate prin FEGA și prin FEADR. Structurile deja existente în statele membre vor fi susținute, în timp ce normele în materie de gestiune și control vor fi simplificate și adaptate la intervențiile specifice puse în aplicare de către statele membre.

PAC menține sinergii puternice cu politicile în domeniul climei și al mediului, cu aspectele legate de siguranța alimentară și de sănătate, cu agenda digitală în zonele rurale și cu politica în domeniul bioeconomiei, cunoașterii și inovării, precum și cu politica în materie de extindere și de vecinătate, politica comercială și de dezvoltare și cu Erasmus +.

PAC va funcționa în sinergie și în complementaritate cu alte politici și fonduri ale UE, cum ar fi acțiunile puse în aplicare în cadrul fondurilor structurale și de investiții europene, al fondului InvestEU, al celui de al nouălea program-cadru pentru cercetare, precum și în cadrul politicilor privind mediul și clima. Dacă este cazul, vor fi stabilite norme comune în vederea creșterii la maximum a coerenței și a complementarității dintre fonduri, garantându-se, în același timp, respectarea caracteristicilor specifice ale acestor politici.

Sinergiile cu programul-cadru de cercetare (PC) vor fi asigurate în cadrul clusterului PC9 pe tema „Alimentație și resurse naturale”, al cărui obiectiv este de a face ca agricultura și sistemele alimentare să fie pe deplin sigure, durabile, reziliente, circulare, diversificate și inovatoare. PAC va crea legături și mai strânse cu politica UE privind cercetarea și inovarea prin introducerea bioeconomiei ca prioritate pentru PAC. În cadrul clusterului pe tema „Alimentație și resurse naturale”, se pune, de asemenea, accent pe valorificarea avantajelor revoluției digitale, astfel încât activitățile de cercetare și inovare vor contribui la transformarea digitală a agriculturii și a zonelor rurale.

Propunerile legislative vizate de prezenta fișă financiară ar trebui să fie privite în contextul mai larg al propunerilor pentru Regulamentul privind dispozițiile comune care stabilește un cadru unic de norme comune pentru fonduri precum FEADR, Fondul european de dezvoltare regională, Fondul social european, Fondul de coeziune, Fondul european pentru pescuit și afaceri maritime și altele. Regulamentul-cadru respectiv va avea o contribuție importantă la reducerea sarcinii administrative, la cheltuirea fondurilor UE în mod eficace și la punerea în practică a simplificării.

1.5. Durata și impactul financiar

🗷 **durată limitată**

* 🗷 în vigoare de la 1.1.2021 până la 31.12.2027
* 🗷 Impact financiar din 2021 până în 2027 pentru credite de angajament și din 2021 până în 2027 pentru credite de plată.

🗷**durată nelimitată** pentru Propunerea de regulament al Parlamentului European și al Consiliului de modificare a Regulamentului (UE) nr. 1308/2013 de instituire a unei organizări comune a piețelor produselor agricole, a Regulamentului (UE) nr. 1151/2012 privind sistemele din domeniul calității produselor agricole și alimentare, a Regulamentului (UE) nr. 251/2014 privind definirea, descrierea, prezentarea, etichetarea și protejarea indicațiilor geografice ale produselor vitivinicole aromatizate, a Regulamentului (UE) nr. 228/2013 privind măsurile specifice din domeniul agriculturii în favoarea regiunilor ultraperiferice ale Uniunii și a Regulamentului (UE) nr. 229/2013 privind măsurile specifice din domeniul agriculturii în favoarea insulelor mici din Marea Egee

* Punere în aplicare începând cu 2021 (exercițiul financiar).

1.6. Modul (modurile) de gestiune preconizat(e)[[23]](#footnote-23)

🗷**Gestiune directă** asigurată de către Comisie

* 🗷 prin intermediul serviciilor sale, inclusiv al personalului din delegațiile Uniunii;
* 🗷 prin intermediul agențiilor executive

🗷**Gestiune partajată** cu statele membre

🞎**Gestiune indirectă** cu delegarea sarcinilor de execuție bugetară:

* 🞎 țărilor terțe sau organismelor pe care le-au desemnat acestea;
* 🞎 organizațiilor internaționale și agențiilor acestora (a se preciza);
* 🞎 BEI și Fondului european de investiții;
* 🞎 organismelor menționate la articolele 70 și 71 din Regulamentul financiar;
* 🞎 organismelor de drept public;
* 🞎 organismelor de drept privat cu misiune de serviciu public, cu condiția să prezinte garanții financiare adecvate;
* 🞎 organismelor de drept privat dintr-un stat membru care sunt responsabile cu punerea în aplicare a unui parteneriat public-privat și care prezintă garanții financiare adecvate;
* 🞎 persoanelor cărora li se încredințează executarea unor acțiuni specifice în cadrul PESC, în temeiul titlului V din TUE, identificate în actul de bază relevant.
* *Dacă se indică mai multe moduri de gestiune, a se furniza detalii suplimentare în secțiunea „Observații“.*

Observații

Nicio schimbare semnificativă față de situația actuală, și anume cea mai mare parte a cheltuielilor implicate de propunerile legislative privind PAC va fi gestionată prin gestiune partajată cu statele membre. Totuși, o parte foarte mică dintre acestea va continua să fie gestionată direct de către Comisie.

2. MĂSURI DE GESTIUNE

2.1. Norme în materie de monitorizare și raportare

*A se preciza frecvența și condițiile aferente acestor dispoziții.*

Se instituie un cadru de performanță, monitorizare și evaluare, cu scopul de a:

(a) evalua impactul, eficacitatea, eficiența, relevanța, coerența și valoarea adăugată la nivelul UE a PAC;

(b) stabili obiective de etapă și ținte pentru obiectivele specifice ale planurilor strategice PAC;

(c) monitoriza progresele realizate în vederea atingerii țintelor planului strategic PAC;

(d) evalua impactul, eficacitatea, eficiența, relevanța și coerența intervențiilor prevăzute în planurile strategice PAC;

(e) sprijini un proces comun de învățare legat de monitorizare și de evaluare.

Autoritatea de management și comitetul de monitorizare vor monitoriza punerea în aplicare a planului strategic PAC, precum și progresele realizate în vederea atingerii țintelor planului strategic PAC.

**Rapoartele anuale de performanță**

Până la data de 15 februarie 2023 și până la data de 15 februarie din fiecare an ulterior până în anul 2030 inclusiv, statele membre prezintă Comisiei rapoarte anuale de performanță în ceea ce privește punerea în aplicare a planului strategic PAC în exercițiul financiar precedent. Aceste rapoarte prezintă informații calitative și cantitative cheie privind punerea în aplicare a planului strategic PAC, făcând trimitere la date financiare și la indicatori de realizare și de rezultat. Ele includ, de asemenea, informații cu privire la realizările obținute, la cheltuielile efectuate, la rezultatele obținute și la distanța față de țintele respective stabilite.

Datele transmise se referă la valori realizate pentru indicatorii aferenți intervențiilor implementate parțial și integral. Ele cuprind, de asemenea, o sinteză a stadiului punerii în aplicare a planului strategic PAC realizată în cursul exercițiului financiar precedent, orice probleme care afectează evoluția planului strategic privind PAC, în special în ceea ce privește abaterile de la obiectivele de etapă, motivele care stau la baza acestora și, după caz, măsurile luate.

Comisia efectuează o evaluare anuală a performanței și o verificare anuală a performanței, pe baza informațiilor furnizate în rapoartele anuale de performanță.

**Evaluarea planului strategic PAC**

Statele membre efectuează evaluări *ex ante*, inclusiv o analiză a punctelor forte, a deficiențelor și a oportunităților și amenințărilor relevante pentru planul strategic PAC în cauză pentru a identifica necesitățile care trebuie abordate de planul strategic PAC.

Evaluările planurilor strategice PAC sunt realizate de statele membre pentru îmbunătățirea calității elaborării și implementării planurilor, precum și pentru evaluarea eficacității, eficienței, relevanței, coerenței, valorii adăugate la nivelul UE și a impactului planurilor respective în ceea ce privește contribuția lor la obiectivele generale și la obiectivele specifice ale PAC.

**Evaluarea performanței de către Comisie**

Comisia stabilește un plan de evaluare multianual al PAC care urmează să fie realizat sub responsabilitatea Comisiei.

Comisia efectuează o evaluare intermediară pentru a analiza fondurile din perspectiva eficacității, a eficienței, a relevanței, a coerenței și a valorii adăugate la nivelul UE, ținând seama de indicatorii prevăzuți în anexa VII. Comisia poate utiliza toate informațiile relevante disponibile deja în conformitate cu articolul 128 din Regulamentul financiar.

Comisia efectuează o evaluare retrospectivă pentru a analiza fondurile din perspectiva eficacității, a eficienței, a relevanței, a coerenței și a valorii adăugate a UE.

Pe baza dovezilor furnizate în evaluările PAC, inclusiv în evaluările privind planurile strategice PAC, precum și a altor surse de informații relevante, Comisia prezintă Parlamentului European și Consiliului, până la 31 decembrie 2025, un raport inițial privind punerea în aplicare a prezentului articol, care include primele rezultate referitoare la performanța PAC. Un al doilea raport, care să includă o evaluare a performanței PAC, este prezentat până la 31 decembrie 2031.

**Raportare prin utilizarea unui set de bază de indicatori**

Informațiile furnizate de statele membre constituie baza pornind de la care Comisia raportează cu privire la progresele înregistrate în îndeplinirea obiectivelor specifice pe parcursul întregii perioade de programare, utilizând în acest scop un set de bază de indicatori.

În conformitate cu obligația sa de raportare în temeiul articolului 38 alineatul (3) litera (e) punctul (i) din Regulamentul financiar, Comisia prezintă Parlamentului European și Consiliului informațiile privind performanța menționate la articolul respectiv, măsurate cu ajutorul setului de bază de indicatori.

2.2. Sistemul (sistemele) de gestiune și de control

2.2.1. Justificarea modalității/modalităților de gestiune, mecanismul/mecanismele de bază, modalitățile de plată și strategia de control propusă.

PAC este pusă în aplicare în principal prin gestiune partajată cu statele membre. Organismele de guvernanță existente înființate în statele membre, în special agențiile de plăți și organismele de certificare, și-au demonstrat eficacitatea în ceea ce privește protejarea bugetului UE și asigurarea unei bune gestiuni financiare. Nivelurile scăzute constante ale indicelui de eroare înregistrate în ultimii ani arată că sistemele de gestiune și de control înființate de statele membre funcționează în mod corespunzător și asigură o garanție rezonabilă.

Noul model de performanță din cadrul PAC recunoaște această situație, conferind un nivel mai ridicat de subsidiaritate statelor membre în ceea ce privește luarea deciziilor și gestionarea sistemelor de control instituite în cadrul unui set mai general de norme la nivelul Uniunii. În plus, ca urmare a strategiei privind stabilirea bugetului care se concentrează mai mult pe rezultate și pe plățile orientate către performanță, PAC va conecta eligibilitatea plăților de performanțele efective de pe teren. Prin urmare, în cadrul propunerilor legislative pentru PAC de după 2020, performanța se află în centrul modelului de asigurare și de gestiune financiară.

Strategia de control pentru noua perioadă de programare va fi complet conformă cu abordarea auditului unic, garantând faptul că agențiile de plăți și organismele de certificare acreditate oferă garanțiile necesare. Comisia va acorda o atenție deosebită funcționării eficace a sistemelor de guvernanță existente și fiabilității raportării privind performanța. Ca și în prezent, o strategie de audit va fi elaborată la începutul perioadei, precum și un program de lucru multianual.

Pe scurt, Comisia se va asigura că sistemele de guvernanță înființate în statele membre funcționează în mod eficace, va rambursa plățile efectuate de către agențiile de plăți și va efectua verificarea anuală a performanței prin evaluarea realizărilor obținute raportate de statele membre.

2.2.2. Informații privind riscurile identificate și sistemul/sistemele de control intern(e) instituite pentru atenuarea lor

Peste șapte milioane de beneficiari ai PAC primesc sprijin financiar printr-o amplă varietate de scheme de ajutoare diferite. Tendința descendentă în ceea ce privește reducerea indicelui de eroare din domeniul PAC demonstrează existența unor sisteme de gestiune și control solide și fiabile în agențiile de plăți.

Până în prezent, PAC a fost pusă în aplicare prin intermediul unor norme de eligibilitate detaliate la nivelul beneficiarilor, care au sporit complexitatea, sarcina administrativă și riscul de erori. Costurile pentru sistemul de gestiune și control, în vederea atenuării acestui risc, au fost considerate ca fiind oarecum disproporționate.

Pachetul legislativ pentru PAC de după 2020 reduce substanțial elementul conformității, sporind accesul pus pe performanță. Obligațiile care decurg din normele UE trebuie să fie îndeplinite de statele membre care, apoi, ar trebui să pună în aplicare sistemul adecvat de gestiune și control. Statele membre vor dispune de mai multă flexibilitate pentru a elabora schemele și măsurile care se potrivesc mai bine realității lor concrete. Prin urmare, finanțarea PAC va fi condiționată de o aplicare strategică a politicii în funcție de obiectivele comune definite la nivelul UE. Planul PAC va constitui acordul dintre statele membre și Comisie prin care sunt stabilite și aprobate strategia pentru 7 ani, țintele, intervențiile și cheltuielile planificate.

Propunerea de regulament privind finanțarea, gestionarea și monitorizarea politicii agricole comune adaptează structura actuală la acest nou model de performanță, menținând, în același timp, organismele de guvernanță care funcționează corespunzător (agențiile de plăți și organismele de certificare). La fel ca în situația actuală, șeful fiecărei agenții de plăți trebuie să prezinte anual o declarație de gestiune care se referă la caracterul complet, acuratețea și veridicitatea conturilor, la funcționarea structurilor de guvernanță, inclusiv la îndeplinirea cerințelor de bază la nivelul UE, precum și la fiabilitatea raportării privind performanța. Un organism de audit independent (organismul de certificare) trebuie să transmită un aviz cu privire la aceste elemente.

Cheltuielile vor fi reduse în cazul în care statul membru nu a obținut realizări la standardele convenite. Audituri de conformitate vor continua a fi efectuate pentru a evalua funcționarea structurilor de guvernanță. Comisia va continua să auditeze cheltuielile agricole, utilizând o abordare bazată pe riscuri pentru a se asigura de faptul că auditurile sale vizează domeniile care se confruntă cu cele mai mari riscuri, în conformitate cu principiul auditului unic. De asemenea, există mecanisme clare de suspendare a plăților în cazurile de deficiențe grave în cadrul structurilor de guvernanță sau în cazul unor tendințe de performanță deosebit de nesatisfăcătoare.

Principalul risc avut în vedere pentru noua perioadă este că reducerea normelor concrete și detaliate privind modul în care ar trebui să fie instituit sistemul de gestiune și control în statele membre la nivelul agențiilor de plăți poate avea un impact asupra reputației Comisiei în cazurile în care normele de eligibilitate stabilite de statele membre nu sunt respectate. Trebuie subliniat faptul că Comisia se va asigura că sistemele de guvernanță sunt puse în aplicare și că se obțin realizări și rezultate. În spiritul întocmirii bugetului în funcție de rezultate, Comisia va pune accentul pe rezultatele pe care politica le obține.

2.2.3. Estimarea și justificarea raportului cost-eficacitate al controalelor (raportul „costurile controalelor ÷ valoarea fondurilor aferente gestionate”) și evaluarea nivelurilor preconizate ale riscurilor de eroare (la plată și la închidere)

Se preconizează că noul model de performanță pentru PAC va reduce în mod semnificativ costul controalelor, atât pentru statele membre, cât și pentru beneficiari.

Cerințele de la nivelul UE au fost reduse semnificativ și au fost stabilite cerințe la nivelul statelor membre, care ar trebui să profite de această ocazie pentru a adapta obligațiile ce revin beneficiarilor în funcție de circumstanțele concrete existente la nivel național sau regional.

Statele membre vor defini sistemul de gestiune și control din cadrul UE simplificat definit în propunerile legislative. Sistemul Integrat de Administrare și Control (IACS), care cuprinde aproximativ 88 % din plățile efectuate în cadrul PAC, este menținut cu toate că anumite elemente, definite până în prezent la nivelul UE, vor fi transferate la nivelul statelor membre. Prin urmare, intensitatea și domeniul de aplicare a controalelor, care reprezintă factorul de cost principal, nu mai sunt definite la nivelul UE.

Accentul pus pe performanță impune existența unui sistem de raportare solid și fiabil, care, astfel cum s-a menționat în secțiunile anterioare, va face obiectul unor audituri independente. Cu toate acestea, nu se preconizează ca acest fapt să aibă un impact semnificativ asupra sarcinii administrative a statelor membre, întrucât majoritatea indicatorilor de realizare sunt deja disponibili în agențiile de plăți acreditate.

Statele membre au potențialul de a simplifica și de a reduce sarcina administrativă legată de gestiunea și de controlul PAC, întrucât ele vor fi în măsură să adapteze regulile de eligibilitate la nivel de beneficiar și să decidă cea mai adecvată modalitate de control (nu există o abordare universală). Astfel cum se precizează în evaluarea impactului care însoțește propunerile legislative referitoare la PAC, în capitolul privind simplificarea, nu se preconizează creșterea costurilor implicate de obținerea rezultatelor (în prezent, ele reprezintă 3,6 %), chiar și dacă se ține seama de accentul sporit pe raportarea cu privire la performanță.

În ceea ce privește nivelul estimat al erorilor, în conformitate cu noul model de performanță, eligibilitatea cheltuielilor este evaluată din punctul de vedere al realizărilor obținute. Prin urmare, erorile nu vor fi calculate din punct de vedere al legalității și regularității operațiunilor individuale, ci la nivelul realizărilor obținute în raport cu cheltuielile rambursate. Cheltuielile care nu corespund unei realizări vor fi reduse în cadrul verificării anuale a performanței, astfel încât să se protejeze bugetul UE.

2.3. Măsuri de prevenire a fraudelor și a neregulilor

*A se preciza măsurile de prevenire și de protecție existente sau preconizate, de exemplu din strategia antifraudă.*

Pachetul legislativ prevede că statele membre asigură prevenirea eficientă a actelor de fraudă, în special în domeniile care prezintă un grad mai ridicat de risc, prevenind, detectând și corectând neregulile și frauda. Statele membre trebuie să impună sancțiuni eficace, disuasive și proporționate, în conformitate cu legislația Uniunii sau cu dreptul național și să recupereze orice plăți necuvenite, plus dobânzile aferente.

Aceste cerințe de bază la nivelul UE fac parte din structurile de guvernanță care vor fi auditate de către organismele de certificare și conform unei abordări bazate pe riscuri, inclusiv de către Comisie în conformitate cu principiul auditului unic.

Detaliile vor fi abordate, după caz, într-o strategie antifraudă revizuită a AGRI. Cu toate acestea, nu se preconizează că tipurile de fraude și alte nereguli grave se vor modifica în mod substanțial în viitor în comparație cu situația actuală.

Este probabil că abordarea actuală care constă în furnizarea de formare specifică statelor membre pe tema prevenirii, detectării și corectării fraudei și a altor nereguli grave va fie extinsă în viitoarea PAC. La fel și în cazul notelor de orientare tematice destinate statelor membre referitoare la domenii specifice care prezintă un risc ridicat.

3. IMPACTUL FINANCIAR ESTIMAT AL PROPUNERII

Cuantumurile indicate în prezenta fișă financiară sunt exprimate în prețuri curente.

În plus față de modificările care rezultă din propunerile legislative care sunt enumerate în tabelele însoțitoare de mai jos, propunerile legislative implică modificări suplimentare care nu au niciun impact financiar.

În ceea ce privește cheltuielile legate de piață, ar trebui subliniat faptul că cuantumurile luate în considerare pentru cheltuielile legate de piață se bazează pe ipoteza conform căreia nu se vor efectua achiziții în cadrul intervenției publice și nu se vor lua măsuri legate de o situație de criză în niciun sector.

O nouă rezervă pentru agricultură va fi instituită în cadrul FEGA pentru a oferi sprijin suplimentar sectorului agricol în scopul aplicării de măsuri de tip „plasă de siguranță” în contextul gestionării sau stabilizării pieței și/sau în cazul unor crize care afectează producția sau distribuția agricolă. Cuantumul rezervei va fi de cel puțin 400 de milioane EUR la începutul fiecărui exercițiu financiar. Cuantumurile neutilizate ale rezervei agricole pentru situații de criză disponibile în exercițiul financiar 2020 vor fi reportate în exercițiul financiar 2021 pentru constituirea rezervei; o reportare anuală a cuantumurilor neutilizate se va aplica în perioada 2021-2027. În cazul în care rezerva este utilizată, ea va fi reconstituită prin utilizarea disponibilităților bugetare existente sau prin noi credite bugetare. În cazul depășirii subplafonului specific FEGA stabilit în cadrul CFM 2021-2027, se va aplica disciplina financiară pentru a acoperi toate necesitățile care depășesc subplafonul menționat mai sus, inclusiv cele pentru realimentarea rezervei. Prin urmare, în perioada 2021-2027 nu este prevăzută aplicarea repetată a disciplinei financiare în scopul de a constitui rezerva. Mecanismul de disciplină financiară va fi rezervat scopului asigurării respectării subplafonului FEGA.

În ceea ce privește tipurile de intervenții sub formă de plăți directe, pragurile nete pentru exercițiul financiar 2021 (anul calendaristic 2020) stabilite prin Regulamentul (UE) nr. 1307/2013 al Parlamentului European și al Consiliului sunt mai ridicate decât cuantumurile alocate tipurilor de intervenții sub formă de plăți directe indicate în tabelele însoțitoare, prin urmare ele vor trebui să fie ajustate în conformitate cu acordul final cu privire la pachetul financiar PAC, în termenele necesare pentru punerea în aplicare la timp în statele membre.

Propunerea include o continuare a procesului de convergență externă a plăților directe: statele membre cu un nivel mediu de sprijin sub 90 % din media UE vor reduce cu 50 % discrepanța față de 90 % din media de la nivelul UE, în 6 etape progresive, începând din 2022. Toate statele membre vor contribui la finanțarea acestei convergențe. Aceasta se reflectă în sumele alocate statelor pentru plățile directe în anexa IV la Regulamentul privind planurile strategice PAC.

Impactul reducerii plăților acordate fermierilor sub formă de sprijin direct este neutru din punct de vedere bugetar pentru alocarea plăților directe, întrucât rezultatele reducerii plăților vor fi utilizate pentru a finanța plățile redistributive în interiorul aceluiași stat membru. În cazul în care rezultatele reducerii plăților nu pot fi utilizate în finanțarea tipurilor de intervenții sub formă de plăți directe, ele vor fi transferate către fondurile FEADR alocate statului membru în cauză. Cuantumurile aferente unor astfel de transferuri nu pot fi cuantificate în această etapă.

În ceea ce privește veniturile alocate FEGA, estimarea ține seama de efectul cererilor de amânare a plății și al eșalonărilor acordate în cadrul deciziilor anterioare privind verificarea conturilor, ale căror cuantumuri vor fi încasate după 2020, precum și de veniturile alocate estimate care urmează a fi colectate în urma compensărilor și a neregulilor. Acestea din urmă se presupune că vor scădea față de nivelurile actuale, ca urmare a introducerii noului model de performanță.

În ceea ce privește FEADR, propunerea prevede o scădere a ratelor de cofinanțare din partea UE în mod similar cu alte fonduri structurale și de investiții europene. Acest fapt, împreună cu alocările pentru tipurile de intervenții finanțate prin FEADR, vor permite ca sprijinul public pentru zonele rurale europene să rămână, în mare parte, neschimbat. Alocarea între statele membre se bazează pe criterii obiective și pe performanța anterioară.

Propunerile de reformă conțin dispoziții care acordă statelor membre un anumit grad de flexibilitate în ceea ce privește alocările lor pentru tipurile de intervenții sub formă de plăți directe și pentru tipurile de intervenții pentru dezvoltare rurală, precum și între alocările pentru tipurile de intervenții sub formă de plăți directe și cele pentru anumite tipuri sectoriale de intervenții. În cazul în care statele membre decid să recurgă la această flexibilitate, decizia respectivă va avea consecințe financiare asupra cuantumurilor financiare acordate, consecințe care nu pot fi cuantificate în prezent.

3.1. Rubrica din cadrul financiar multianual și lista preliminară a noilor linii bugetare de cheltuieli propuse[[24]](#footnote-24)

| Rubrica din cadrul financiar multianual | Linia bugetară | Tipul de cheltuieli | Contribuție  |
| --- | --- | --- | --- |
| Rubrica 3: Resurse naturale și mediu | Dif./ Nedif.[[25]](#footnote-25) | din țări AELS[[26]](#footnote-26) | din țări candidate[[27]](#footnote-27) | din țări terțe | în sensul articolului [21 alineatul (2) litera (b)] din Regulamentul financiar  |
| 3 | [08.01.YY] Asistență tehnică neoperațională FEGA | Nedif. | NU | NU | NU | NU |
| 3 | [08.01.YY] Asistență tehnică neoperațională FEADR | Nedif. | NU | NU | NU | NU |
| 3 | [08.01.YY] Agenții executive | Nedif. | NU | NU | NU | NU |
| 3 | [08.02.YY] Rezerva pentru agricultură | Nedif. | NU | NU | NU | NU |
| 3 | [08.02.YY] Tipuri sectoriale de intervenții în cadrul planului PAC | Nedif. | NU | NU | NU | NU |
| 3 | [08.02.YY] Cheltuieli de piață în afara planului PAC | Dif. și nedif. | NU | NU | NU | NU |
| 3 | [08.02.YY] Tipuri de intervenții sub formă de plăți directe în cadrul planului PAC | Nedif. | NU | NU | NU | NU |
| 3 | [08.02.YY] Plăți directe în afara planului PAC | Nedif. | NU | NU | NU | NU |
| 3 | [08.02.YY]  Asistență tehnică operațională FEGA | Dif. și nedif. | NU | NU | NU | NU |
| 3 | [08.03.YY] Tipuri de intervenții pentru dezvoltare rurală în cadrul planului PAC din perioada 2021-2027 | Dif. | NU | NU | NU | NU |
| 3 | [08.03.YY] Asistență tehnică operațională FEADR | Dif. | NU | NU | NU | NU |
| 7 | [08.01.YY] Cheltuieli legate de funcționarii și agenții temporari din domeniul de politică „Agricultură și dezvoltare rurală” | Nedif. | NU | NU | NU | NU |
| 7 | [08.01.YY] Personal extern și alte cheltuieli de gestiune în sprijinul domeniului de politică „Agricultură și dezvoltare rurală” | Nedif. | NU | NU | NU | NU |
| 7 | [08.01.YY] Cheltuieli cu echipamentele și serviciile aferente tehnologiei informației și comunicațiilor pentru domeniul de politică „Agricultură și dezvoltare rurală” | Nedif. | NU | NU | NU | NU |

Lista de posturi bugetare din tabelul de mai sus are un caracter preliminar și nu aduce atingere nomenclaturii bugetare concrete pe care Comisia o va propune în contextul procedurii bugetare anuale.

3.2. Impactul estimat asupra cheltuielilor

3.2.1. Sinteza impactului estimat asupra cheltuielilor

Milioane EUR (cu trei zecimale)

|  |  |  |
| --- | --- | --- |
| **Rubrica din cadrul financiar****multianual**  | **3** | Resurse naturale și mediu |

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
|  | **2021** | **2022** | **2023** | **2024** | **2025** | **2026** | **2027** | ***După 2027*** | **TOTAL** |
| 08 02 YY – Rezerva pentru agricultură | Angajamente = Plăți | (1) | p.m. | p.m. | p.m. | p.m. | p.m. | p.m. | p.m. |  | **p.m.** |
| 08.02.YY – Tipuri sectoriale de intervenții în temeiul planului PAC [[28]](#footnote-28) | Angajamente = Plăți | (2) | 2 044,116 | 2 066,584 | 2 091,060 | 2 115,010 | 2 139,737 | 2 165,443 | 2 192,347 |  | **14 814,294** |
| 08 02 YY - Cheltuieli de piață în afara planului PAC | Angajamente | (3) | 638,309 | 638,309 | 638,309 | 638,309 | 638,309 | 638,309 | 638,309 |  | **4 468,163** |
| Plăți | (4) | 605,136 | 611,601 | 623,808 | 627,643 | 629,770 | 630,334 | 630,314 | 109,558 | **4 468,164** |
| 08 02 YY – Tipuri de intervenții sub formă de plăți directe | Angajamente = Plăți | (5) | 37 392,689 | 37 547,129 | 37 686,679 | 37 802,859 | 37 919,038 | 38 035,217 | 38 151,396 |  | **264 535,007** |
| 08 02 YY – Plăți directe în afara planului PAC | Angajamente = Plăți | (6) | 421,321 | 421,321 | 421,321 | 421,321 | 421,321 | 421,321 | 421,321 |  | **2 949,249** |
| 08 02 YY – Asistență tehnică operațională FEGA[[29]](#footnote-29) | Angajamente = Plăți[[30]](#footnote-30) | (7) | 71,000 | 71,000 | 71,000 | 71,000 | 71,000 | 71,000 | 71,000 |  | **497,000** |
| 08 01 YY - Credite cu caracter administrativ finanțate prin FEGA[[31]](#footnote-31) | Angajamente = Plăți | (8) | 13,000 | 13,000 | 13,000 | 13,000 | 13,000 | 13,000 | 13,000 |  | **91,000** |
| 67 01 și 67 02 – Venituri alocate FEGA | Angajamente = Plăți | (9) | 280,000 | 230,000 | 130,000 | 130,000 | 130,000 | 130,000 | 130,000 |  | **1 160,000** |
| **SUBTOTAL – FEGA** | Angajamente | (10)=(1+2+3+5+6+7+8-9) | **40 300,435** | **40 527,343** | **40 791,369** | **40 931,499** | **41 072,405** | **41 214,290** | **41 357,373** |  | **286 194,715** |
| Plăți | 11)=(1+2+4+5+6+7+8-9) | **40 267,262** | **40 500,635** | **40 776,868** | **40 920,833** | **41 063,866** | **41 206,315** | **41 349,378** | **109,558** | **286 194,715** |
|  |  |  |  |  |  |  |  |  |  |  |  |
| 08 03 YY – Tipuri de intervenții pentru dezvoltare rurală | Angajamente | (12) | 11 230,561 | 11 230,561 | 11 230,561 | 11 230,561 | 11 230,561 | 11 230,561 | 11 230,561 |  | **78 613,927** |
|  | Plăți | (13) | 786,139 | 3 703,699 | 6 314,312 | 7 860,977 | 9 356,414 | 10 331,700 | 11 025,236 | 29 235,450 | **78 613,927** |
| 08 03 YY – Asistență tehnică operațională pentru FEADR | Angajamente = Plăți[[32]](#footnote-32) | (14) | 22,147 | 22,147 | 22,147 | 22,147 | 22,147 | 22,147 | 22,147 |  | **155,029** |
| 08 01 YY - Credite cu caracter administrativ finanțate prin FEADR | Angajamente = Plăți | (15) | 6,000 | 6,000 | 6,000 | 6,000 | 6,000 | 6,000 | 6,000 |  | **42,000** |
| **SUBTOTAL – FEADR** | Angajamente | (16)=(12+14+15) | 11 258,708 | 11 258,708 | 11 258,708 | 11 258,708 | 11 258,708 | 11 258,708 | 11 258,708 |  | **78 810,955** |
| Plăți | (17)=(13+14+15) | 814,286 | 3 731,846 | 6 342,459 | 7 889,124 | 9 384,561 | 10 359,847 | 11 053,383 | 29 235,450 | **78 810,955** |
| **TOTAL credite pentru PAC** | Angajamente | =10+16 | **51 559,143** | **51 786,051** | **52 050,077** | **52 190,207** | **52 331,113** | **52 472,998** | **52 616,081** |  | **365 005,670** |
| Plăți | =11+17 | **41 081,548** | **44 232,481** | **47 119,327** | **48 809,957** | **50 448,427** | **51 566,162** | **52 402,761** | **29 345,008** | **365 005,670** |

Totalurile nu corespund din cauza rotunjirii.

|  |  |  |
| --- | --- | --- |
| **Rubrica din cadrul financiar** **multianual**  | 7 | „Cheltuieli administrative” |

Milioane EUR (cu trei zecimale)

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
|  | **2021** | **2022** | **2023** | **2024** | **2025** | **2026** | **2027** | ***După 2027*** | **TOTAL** |
| Resurse umane  | 125,678 | 125,678 | 125,678 | 125,678 | 125,678 | 125,678 | 125,678 |  | **879,746** |
| Alte cheltuieli administrative  | 6,008 | 6,008 | 6,008 | 6,008 | 6,008 | 6,008 | 6,008 |  | **42,056** |
| **TOTAL credite pentru RUBRICA 7 din cadrul financiar multianual** | Angajamente = Plăți | **131,686** | **131,686** | **131,686** | **131,686** | **131,686** | **131,686** | **131,686** |  | **921,802** |

Milioane EUR (cu trei zecimale)

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
|  |  | **2021** | **2022** | **2023** | **2024** | **2025** | **2026** | **2027** | ***După 2027*** | **TOTAL** |
| **TOTAL credite** **în RUBRICILE** din cadrul financiar multianual | Angajamente | **51 690,829**  | **51 917,737**  | **52 181,763**  | **52 321,893**  | **52 462,799**  | **52 604,684**  | **52 747,767**  |  | **365 927,472** |
| Plăți | **41 213,234** | **44 364,167** | **47 251,013** | **48 941,643** | **50 580,113** | **51 697,848** | **52 534,447** | **29 345,008**  | **365 927,472** |

Totalurile nu corespund din cauza rotunjirii.

3.2.2. Rezumatul impactului estimat asupra creditelor cu caracter administrativ

* 🞎 Propunerea/inițiativa nu implică utilizarea de credite cu caracter administrativ
* 🗷 Propunerea/inițiativa implică utilizarea de credite cu caracter administrativ, conform explicațiilor de mai jos:

Milioane EUR (cu trei zecimale)

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| **Anii** | **2021** | **2022** | **2023** | **2024** | **2025** | **2026** | **2027** | **TOTAL** |

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| **RUBRICA 7****din cadrul financiar multianual** |  |  |  |  |  |  |  |  |
| Resurse umane  | 125,678 | 125,678 | 125,678 | 125,678 | 125,678 | 125,678 | 125,678 | **879,746** |
| Alte cheltuieli administrative  | 6,008 | 6,008 | 6,008 | 6,008 | 6,008 | 6,008 | 6,008 | **42,056** |
| **Subtotal RUBRICA 7****din cadrul financiar multianual**  | **131,686** | **131,686** | **131,686** | **131,686** | **131,686** | **131,686** | **131,686** | **921,802** |

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| **În afara RUBRICII 7[[33]](#footnote-33)****din cadrul financiar multianual**  |  |  |  |  |  |  |  |  |
| Resurse umane  | 1,850 | 1,850 | 1,850 | 1,850 | 1,850 | 1,850 | 1,850 | 12,950 |
| Alte cheltuieli cu caracter administrativ | 17,150 | 17,150 | 17,150 | 17,150 | 17,150 | 17,150 | 17,150 | 120,050 |
| **Subtotal** **în afara RUBRICII 7****din cadrul financiar multianual**  | **19,000** | **19,000** | **19,000** | **19,000** | **19,000** | **19,000** | **19,000** | **133,000** |

Totalurile nu corespund din cauza rotunjirii.

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| **TOTAL** | **150,686** | **150,686** | **150,686** | **150,686** | **150,686** | **150,686** | **150,686** | **1 054,802** |

Necesarul de credite în materie de resurse umane și de alte cheltuieli cu caracter administrativ va fi acoperit de creditele DG-ului care sunt deja alocate pentru gestionarea acțiunii și/sau realocate intern în cadrul DG-ului, completate, după caz, prin resurse suplimentare ce ar putea fi alocate DG-ului care gestionează acțiunea în cadrul procedurii de alocare anuală și în lumina constrângerilor bugetare.

3.2.2.1. Necesarul de resurse umane estimat

* 🞎 Propunerea/inițiativa nu implică utilizarea de resurse umane.
* 🗷 Propunerea/inițiativa implică utilizarea de resurse umane, conform explicațiilor de mai jos:

*Estimări în echivalent normă întreagă*

|  |  |  |  |  |  |  |  |
| --- | --- | --- | --- | --- | --- | --- | --- |
| **Anii** | **2021** | **2022** | **2023** | **2024** | **2025** | **2026** | **2027** |
| **•Posturi din schema de personal (funcționari și agenți temporari)** |
| La sediu și în birourile reprezentanțelor Comisiei | 845 | 845 | 845 | 845 | 845 | 845 | 845 |
| Delegații | 3 | 3 | 3 | 3 | 3 | 3 | 3 |
| Cercetare |  |  |  |  |  |  |  |
| **•Personal extern (în echivalent normă întreagă: ENI) - AC, AL, END, INT și JED** [[34]](#footnote-34)Rubrica 7 |
| Finanțare în cadrul RUBRICII 7 din cadrul financiar multianual | - la sediu | 57,75 | 57,75 | 57,75 | 57,75 | 57,75 | 57,75 | 57,75 |
| - în delegații  | 1 | 1 | 1 | 1 | 1 | 1 | 1 |
| Finanțare din pachetul financiar al programului **[[35]](#footnote-35)** | - la sediu | 29 | 29 | 29 | 29 | 29 | 29 | 29 |
| - în delegații  |  |  |  |  |  |  |  |
| Cercetare |  |  |  |  |  |  |  |
| Altele (precizați) |  |  |  |  |  |  |  |
| **TOTAL** | **935,75** | **935,75** | **935,75** | **935,75** | **935,75** | **935,75** | **935,75** |

Necesarul de resurse umane va fi asigurat din efectivele de personal ale DG în cauză alocate deja pentru gestionarea acțiunii și/sau realocate intern în cadrul DG, completate, după caz, prin resurse suplimentare ce ar putea fi alocate DG care gestionează acțiunea în cadrul procedurii de alocare anuală și în lumina constrângerilor bugetare.

3.2.3. Contribuția terților

Propunerea/inițiativa:

* 🗷 nu prevede cofinanțare din partea terților
* 🞎 prevede cofinanțare din partea terților, estimată în cele ce urmează:

Credite în milioane EUR (cu trei zecimale)

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| **Anii** | **2021** | **2022** | **2023** | **2024** | **2025** | **2026** | **2027** | **TOTAL** |
| A se preciza organismul care asigură cofinanțarea |  |  |  |  |  |  |  |  |
| TOTAL credite cofinanțate  |  |  |  |  |  |  |  |  |

3.3. Impactul estimat asupra veniturilor

* 🞎 Propunerea/inițiativa nu are impact financiar asupra veniturilor.
* 🗷 Propunerea/inițiativa are următorul impact financiar:
* 🞎 asupra resurselor proprii
* 🗷 asupra altor venituri

 vă rugăm să precizați, dacă veniturile sunt alocate unor linii de cheltuieli 🗷

Milioane EUR (cu trei zecimale)

|  |  |
| --- | --- |
| Linia bugetară pentru venituri: | Impactul propunerii |
| **2021** | **2022** | **2023** | **2024** | **2025** | **2026** | **2027** |
| 67 01 și 67 02 | 280 | 230 | 130 | 130 | 130 | 130 | 130 |

Pentru veniturile alocate, a se preciza linia bugetară (liniile bugetare) de cheltuieli afectată (afectate).

08 02 YY – Tipuri sectoriale de intervenții

08 02 YY – Tipuri de intervenții sub formă de plăți directe

Alte observații (de exemplu, metoda/formula utilizată pentru calcularea impactului asupra veniturilor sau orice alte informații).

A se vedea observațiile de la punctul 3.

1. [COM(2018) 322 final – Regulamentul CMF]. [↑](#footnote-ref-1)
2. Instituit prin articolul 110 din Regulamentul (UE) nr. 1306/2013 al Parlamentului European și al Consiliului din 17 decembrie 2013 [privind finanțarea, gestionarea și monitorizarea politicii agricole comune și de abrogare a Regulamentelor (CEE) nr. 352/78, (CE) nr. 165/94, (CE) nr. 2799/98, (CE) nr. 814/2000, (CE) nr. 1290/2005 și (CE) nr. 485/2008 ale Consiliului](http://eur-lex.europa.eu/legal-content/RO/ALL/?uri=CELEX:32013R1306) și Regulamentul de punere în aplicare (UE) nr. 834/2014 al Comisiei din 22 iulie 2014 de stabilire a normelor pentru [aplicarea cadrului comun de monitorizare și evaluare a politicii agricole comune.](https://publications.europa.eu/en/publication-detail/-/publication/06ab9386-193b-11e4-933d-01aa75ed71a1/language-ro) [↑](#footnote-ref-2)
3. Comisia Europeană (2017) [Plan de evaluare și studii](https://ec.europa.eu/agriculture/sites/agriculture/files/evaluation/plan_en.pdf) 2017-2021, Direcția Generală Agricultură și Dezvoltare Rurală. [↑](#footnote-ref-3)
4. A se vedea:

<https://ec.europa.eu/agriculture/statistics/facts-and-figures_ro>

<https://ec.europa.eu/agriculture/sites/agriculture/files/consultations/cap-modernising/eco_background_final_en.pdf>

<https://ec.europa.eu/agriculture/sites/agriculture/files/consultations/cap-modernising/env_background_final_en.pdf>

<https://ec.europa.eu/agriculture/sites/agriculture/files/consultations/cap-modernising/soc_background_final_en.pdf> [↑](#footnote-ref-4)
5. Raportul Grupului operativ pentru piețele agricole (2016) [Îmbunătățirea rezultatelor pe piață: consolidarea poziției fermierilor în cadrul lanțului de aprovizionare](https://ec.europa.eu/agriculture/sites/agriculture/files/agri-markets-task-force/improving-markets-outcomes_en.pdf). [↑](#footnote-ref-5)
6. Comisia Europeană (2016) [Cork 2.0:](https://ec.europa.eu/agriculture/events/rural-development-2016_ro) site-ul [Conferinței europene privind dezvoltarea rurală](https://ec.europa.eu/agriculture/events/rural-development-2016_ro). [↑](#footnote-ref-6)
7. Acordul interinstituțional între Parlamentul European, Consiliul Uniunii Europene și Comisia Europeană privind o mai bună legiferare din 13 aprilie 2016; JO L 123, 12.5.2016, p. 1–14. [↑](#footnote-ref-7)
8. JO C , , p. . [↑](#footnote-ref-8)
9. JO C , , p. . [↑](#footnote-ref-9)
10. Regulamentul (UE) nr. 1308/2013 al Parlamentului European și al Consiliului din 17 decembrie 2013 de instituire a unei organizări comune a piețelor produselor agricole și de abrogare a Regulamentelor (CEE) nr. 922/72, (CEE) nr. 234/79, (CE) nr. 1037/2001 și (CE) nr. 1234/2007 ale Consiliului (JO L 347, 20.12.2013, p. 671). [↑](#footnote-ref-10)
11. Regulamentul (UE).../... al Parlamentului European și al Consiliului din ... de stabilire a normelor privind sprijinul pentru planurile strategice care urmează a fi elaborate de statele membre în cadrul politicii agricole comune (planurile strategice PAC) și finanțate de Fondul european de garantare agricolă (FEGA) și de Fondul european agricol pentru dezvoltare rurală (FEADR) și de abrogare a Regulamentelor (UE) nr. 1305/2013 și (UE) nr. 1307/2013 ale Parlamentului European și ale Consiliului (JO L ..., ..., p ...). [↑](#footnote-ref-11)
12. Negocierile comerciale multilaterale din Runda Uruguay (1986-1994) - anexa 1 - anexa 1C - Acordul privind aspectele legate de comerț ale drepturilor de proprietate intelectuală (OMC) (JO L 336, 23.12.1994, p. 214). [↑](#footnote-ref-12)
13. Decizia 94/800/CE a Consiliului din 22 decembrie 1994 privind încheierea, în numele Comunității Europene, referitor la domeniile de competența sa, a acordurilor obținute în cadrul negocierilor comerciale multilaterale din Runda Uruguay (1986-1994) (JO L 336, 23.12.1994, p. 1). [↑](#footnote-ref-13)
14. Regulamentul (UE) nr. 1151/2012 al Parlamentului European și al Consiliului din 21 noiembrie 2012 privind sistemele din domeniul calității produselor agricole și alimentare (JO L 343, 14.12.2012, p. 1). [↑](#footnote-ref-14)
15. Negocierile comerciale multilaterale din Runda Uruguay (1986-1994) – anexa 1 – anexa 1A – Acordul General pentru Tarife și Comerțul cu Mărfuri (OMC) (JO L 336, 23.12.1994, p. 1.) [↑](#footnote-ref-15)
16. WT/MIN(15)/45, WT/L//980 [↑](#footnote-ref-16)
17. Regulamentul (UE) nr. 1306/2013 al Parlamentului European și al Consiliului din 17 decembrie 2013 privind finanțarea, gestionarea și monitorizarea politicii agricole comune și de abrogare a Regulamentelor (CEE) nr. 352/78, (CE) nr. 165/94, (CE) nr. 2799/98, (CE) nr. 814/2000, (CE) nr. 1290/2005 și (CE) nr. 485/2008 ale Consiliului (JO L 347, 20.12.2013, p. 549). [↑](#footnote-ref-17)
18. Regulamentul (UE).../... al Parlamentului European și al Consiliului din.... privind finanțarea și monitorizarea politicii agricole comune și de abrogare a Regulamentului (UE) nr. 1306/2013 (JO L...,..., p....). [↑](#footnote-ref-18)
19. Regulamentul (UE) nr. 251/2014 al Parlamentului European și al Consiliului din 26 februarie 2014 privind definirea, descrierea, prezentarea, etichetarea și protejarea indicațiilor geografice ale produselor vitivinicole aromatizate și de abrogare a Regulamentului (CEE) nr. 1601/91 al Consiliului (JO L 84, 20.03.2014, p. 14). [↑](#footnote-ref-19)
20. Regulamentul (UE) nr. 228/2013 al Parlamentului European și al Consiliului din 13 martie 2013 privind măsurile specifice din domeniul agriculturii în favoarea regiunilor ultraperiferice ale Uniunii și de abrogare a Regulamentului (CE) nr. 247/2006 al Consiliului (JO 78, 20.3.2013, p. 23). [↑](#footnote-ref-20)
21. Regulamentul (UE) nr. 229/2013 al Parlamentului European și al Consiliului din 13 martie 2013 privind măsurile specifice din domeniul agriculturii în favoarea insulelor mici din Marea Egee și de abrogare a Regulamentului (CE) nr. 1405/2006 al Consiliului (JO L 78, 20.3.2013, p. 41). [↑](#footnote-ref-21)
22. Astfel cum se menționează la articolul 58 alineatul (2) litera (a) sau (b) din Regulamentul financiar. [↑](#footnote-ref-22)
23. Explicațiile privind modurile de gestiune, precum și trimiterile la Regulamentul financiar, sunt disponibile pe site-ul BudgWeb: <https://myintracomm.ec.europa.eu/budgweb/EN/man/budgmanag/Pages/budgmanag.aspx> [↑](#footnote-ref-23)
24. Trebuie să se mențină unele dintre liniile bugetare existente, iar numerotarea trebuie să fie adaptată în funcție de noua nomenclatură bugetară (de exemplu, capitolele actuale 05 07 și 05 08). În urma elaborării propunerii privind PAC, nomenclatura ar putea fi ajustată. [↑](#footnote-ref-24)
25. Dif. = credite diferențiate / Nedif. = credite nediferențiate. [↑](#footnote-ref-25)
26. AELS: Asociația Europeană a Liberului Schimb. [↑](#footnote-ref-26)
27. Țările candidate și, după caz, țările potențial candidate din Balcanii de Vest [↑](#footnote-ref-27)
28. O creștere a tipurilor sectoriale de intervenții în temeiul planului PAC se explică prin alocările propuse pentru sprijinirea sectorului apicol, în valoare de 60 de milioane EUR, precum și prin evoluția cheltuielilor din sectorul fructelor și legumelor, care nu sunt limitate de un pachet financiar la nivelul UE, urmând nivelul de execuție anterior. [↑](#footnote-ref-28)
29. Inclusiv cuantumurile finanțate în prezent în temeiul capitolelor 05 07 (Auditul cheltuielilor agricole) și 05 08 (Strategia politică și coordonarea domeniului de politică „Agricultură și dezvoltare rurală”). [↑](#footnote-ref-29)
30. Pentru simplificare, creditele pentru asistența tehnică FEGA sunt considerate aici drept nediferențiate. Cuantumul aferent angajamentelor restante (RAL) tinde să fie nesemnificativ în comparație cu cuantumurile totale vizate de prezenta fișă financiară. [↑](#footnote-ref-30)
31. Inclusiv cuantumurile finanțate în prezent la postul 05 01 04 01 - Cheltuieli de sprijin pentru Fondul european de garantare agricolă (FEGA) - Asistență tehnică neoperațională și 05 01 06 01 - Agenția Executivă pentru Consumatori, Sănătate, Agricultură și Alimente - Contribuție din programul de promovare a agriculturii [↑](#footnote-ref-31)
32. Pentru simplificare, creditele pentru asistența tehnică FEADR sunt considerate aici drept nediferențiate. Cuantumul aferent angajamentelor restante (RAL) tinde să fie nesemnificativ în comparație cu cuantumurile totale vizate de prezenta fișă financiară. [↑](#footnote-ref-32)
33. Asistență tehnică și/sau administrativă și cheltuieli de sprijin pentru punerea în aplicare a programelor și/sau a acțiunilor UE (fostele linii „BA”), cercetare indirectă și cercetare directă. [↑](#footnote-ref-33)
34. AC = agent contractual; AL = agent local; END = expert național detașat; INT = personal pus la dispoziție de agenți de muncă temporară; JED = expert tânăr în delegații. [↑](#footnote-ref-34)
35. Subplafonul pentru personal extern acoperit din creditele operaționale (fostele linii „BA”). [↑](#footnote-ref-35)